Зарарли маслаҳатлар: нега муваффақиятли инсонлар ва компаниялар сири сизга ёрдам бермайди? » Ўзбекистон янгиликлари – Zamin.uz\nЗарарли маслаҳатлар: нега муваффақиятли инсонлар ва компаниялар сири сизга ёрдам бермайди?\n30 март 2017, 23:18\nҲар қандай одам вақти-вақти билан ҳаётда муваффақиятга эришган инсонларнинг сирлари ҳақида ўқиб туради. Бу — биров билан бўлишиш осон бўлган завқли мутолаа, бундай матнларнинг жуда кўплиги ҳам шу билан тушунтирилса керак. Бу каби мақолаларда бериладиган маслаҳатлар кўпинча жўялидек туюлади ҳам.\nБутунжаҳон иқтисодий форуми Business Insider билан биргаликда муваффақиятга эришган инсонлар нонуштагача амалга оширадиган 14 иш ҳақида эълон қилди. Бу рўйхатда сув ичиш, ўринни тартибга келтириш каби пунктлар ҳам бор. Forbes’да эълон қилинган рўйхат муаллифи ҳар қандай муваффақиятли инсон "қачон кетиш ва қачон қолиш кераклиги"ни биладиган сифатга эга эканлиги ҳақида ёзади. Entrepreneur эса ўз ўқувчиларига муаммоларни кўришдан воз кечиб, имкониятларни қидира бошлаш кераклигини уқтиради. Бу эса Inc. нашридан маслаҳат: атрофингиздагиларнинг маъқуллашини излаш ва ўз заиф томонларингизга диққат қилишни бас қилинг.\nБир қараганда кишини чоғланишга ундовчи бу матнлар замирида аслида хавф-хатар ётади. Қуйида бундай маслаҳатлар менежерлар ва ишбилармонлар учун нафақат бефойда, балким зарарли ҳам бўлиши ҳақида сўз юритамиз.\nМаълумотлар тадқиқотларга асосланмаган, шунчаки турли инсонларнинг ҳаётидаги тасодифий эпизодларга қараб тузилган. Бу мақолалардан ўрин олган кўплаб маслаҳатлар тизимли илмий таҳлилга эмас, шахсий воқеаларнинг субъектив талқинига асосланган. Агар бирор киши бу маслаҳатлар ва рўйхатларни илмий услублар билан баҳоламаган экан, уларнинг фойдаси ҳақида гапириб бўлмайди. Боз устига, ҳаётдаги ҳодисаларни юзаки тушуниш — сабаб ва оқибат ўртасидаги чегараларни бузиб юборади.\nИнсоннинг муваффақиятга эришганига сабаб унинг иш юзасидан учрашувларига бормаганими ёки у айнан муваффақиятга эришгани учун учрашувларга бормайдими? Гўёки барча муваффақиятли инсонларга тааллуқли бир талай одатлар (уларни эса ўз навбатида бошқалар нима деб ўйлаши қизиқтирмайди, учрашувларга боришмайди, асосий нарсани иккинчи даражалисидан ажрата олишади ва умуман, доимо "йўқ" дея олишади), эҳтимол, фавқулодда муваффақият қозонган инсонлар учун зийнат ҳисобланар, лекин шу ҳолда ҳам улар эътирофга сазовор бўлиб улгуришган бўлади. Демак, бу одатларнинг айримлари муваффақиятнинг натижаси, асло унинг сабаби эмас.\nТадқиқотлар натижаларини ҳар доим ҳам бошқа контекстга менгзаш ярамайди. Шундай вазиятлар бўладики, сифатлар рўйхати ҳақиқатдан ҳам чуқур таҳлил натижасида юзага келади, бироқ академик тадқиқотлар кўпинча контекстга боғлиқ бўлади. Масалан, ўжарлик муваффақият гарови, деган тушунчани олайлик. Гарчи Энжела Дакуортнинг илмий ишлари ва унинг TED конференциясида қилган чиқишлари таъсирли бўлса-да, бу сифат самараси устидан яқинда ўтказилган метатаҳлил унинг устунлигини шубҳа остига олади. Комплекс муаммолар билан тез-тез учраб тургани каби, ечимлар ва уларни амалиётга татбиқ этиш — муаммолар тасаввур этиладиган шаклга нисбатан кўпроқ ньюансларга эга, боз устига, инсон тушиб қолган шароит ва контекстларга кучли боғлиқ.\nМуваффақиятсизликлар ҳақида сукут сақлаш. «Қора оққуш»да Насим Толиб Цицероннинг Милос шаҳрилик юнон шоири Диагор ҳақидаги воқеасини тилга олади. Диагорга тўфон вақтида денгизчиларни ибодат омон сақлашини айтишганда, у ибодат қила туриб сувга ғарқ бўлганлар ҳақида ҳам сўрайди. Ибодат инсонларни қутқаради, деб ишонишади, чунки омон қолганларнинг барчаси ибодат қилишган. Лекин одамлар ибодат қилиб ҳам сувга чўкиб кетишганда бу стратегия мутлақо бефойда бўлиб чиқади. Шундай қилиб, ҳамма бирваракайига ибодат қилса-ю, фақат баъзилар қутқариб қолинса, гап ибодатда эмас. У фақат омон қолганларга ёки бу воқеанинг гувоҳига қутқарувчи куч бўлиб туюлади.\nСоциологлар бу ҳодисани "омон қолганларнинг систематик хатоси", деб атайди. Насим Толиб тўфондан омон чиқмаганларни "гунг гувоҳлар" деб атайди. Бу айнан бизга кўринмас натижанинг ўзгинаси. Унинг кўринмаслиги маълум бир ҳаракатларининг самарадорлиги ҳақида хато мулоҳазага олиб келади. Бизнинг тадқиқотларимиз, шунингдек, феъл-атвор билан боғлиқ айрим психологларнинг ишлари кўрсатиб турибдики, биз ўзимиз кўриб ва сезиб турган нарсалар (масалан, кенг тарқатилган муваффақият тарихлари)дан усталик билан хулоса ясаб оламиз. Бироқ, у биз кўра олмайдиган (масалан, бизга билинмайдиган кўплаб муваффақиятсизликлар)ни тушунишда омил бўла олмайди. Бу ҳол бизни заифлаштиради ва аслидаги фарқли равишда, муваффақиятни хийла олдиндан аниқлаб бўлади, деб ҳисоблашга ундайди.\nМаслаҳатлар тобора муайян бўлишига қарамасдан, кўплаб муваффақиятсиз уринишлар юзага келган вазиятда, муваффақиятга эриша олмаган инсон ё гўл, ё аҳмоқ кўрина бошлайди. Ҳаммасига сабаб шуки, муваффақиятни ўрганишгагина асосланган таҳлил кўплаб инсонлар худди шу стратегия билан мағлуб бўлишганини ҳисобга олмайди.\nМуваффақият қозониш йўлида реал имкониятларини баҳолашда қарор қабул қилувчи учун ушбу рўйхатларнинг барчасида етишмайдиган ҳал қилувчи таркибий қисм бор. У муваффақият ва омадсизликларнинг нисбатидир. Муваффақиятга эришиш учун қанча инсонлар, ғоялар ва ташкилотлар ўйинга қўшилишган? Уларнинг қанчаси алал-оқибатда мақсадига етишган? Бу икки рақам ўртасидаги фарқ қанча катта бўлса, ҳар қандай муайян маслаҳат ёки "муваффақиятли инсонлар умумий сифатлари" вариантининг қиймати шу қадар паст.\nМуваффақият — бу шахсий иш. Ҳар қандай муваффақият маълум бир сон ва контекстга тааллуқли. Бироқ муаллифлар кўпинча уни замон ва маконга бўйсунмас ва умумлаштириш мумкин бўлган ҳаммага хос ва қандайдир ўзгармас нарсадек қабул қилишади.\nМуваффақият ҳаммага бирдек қўлланилиши мумкин бўлиши учун таҳлил қилинаётган қаҳрамонлар, ҳодисалар ёки мақсадли аудиториянинг келиб чиқиши, муддаоси ва шароитлари бирмунча яқин бўлиши ҳам керак. Бир вақтнинг ўзида бизнинг оиламиз, ижтимоий ҳаётимиз, ҳаётдаги устувор режаларимиз ва орзуларимиз қандайдир тажрибада муваффақиятли инсон, деб топилган одамникидан кескин фарқланиши мумкин. Таҳлил қилинаётган қаҳрамонлар муваффақият учун нималарни бажаргани ва нималарни қурбон қилгани эътиборга олинса, эҳтимол, биз умуман унинг ўрнида бўлишни истамай қолармиз.\nБинобарин, бир бир қараганда энг оддий бўлиб кўринган маслаҳатга амал қилишга жазм қилар эканмиз, муқобил чиқимларга тайёр бўлишимиз керак. Агар маслаҳатлар кўнгилга яқин олиб юборилса, бу бизни нимадандир воз кечишга ундаши ёки ўз иродамизга қарши боришга олиб келиши мумкин. Агар саҳар соат 5 да туришга қарор қилсангиз-у (чунки муваффақиятли инсонларнинг бир гуруҳи айнан шундай қилади), бироқ фақат тунлари самарали ишлашга одатланган бўлсангиз, муваффақият қозониш учун имкониятларингизни камайтирганингиз қолади.\nСўнгги огоҳлантириш: бу муаммо фақат маълум бир шахснинг муваффақиятга йўналтириш ҳақидаги маслаҳатлардагина мавжуд эмас, бу шу тахлитдаги барча ғояларга тегишли, масалан, ғалаба қозонишни мақсад қилган компаниялар учун йўриқномалар учун ҳам. Ёдда тутиш муҳим: давр ўзгариб бормоқда ва маслаҳатларнинг кўпчилиги, айниқса бизнесга тааллуқлилари муаллиф ҳисоблаганидан ҳам тезроқ ўз долзарблигини йўқотади. Масалан, Жим Коллинз ва унинг жамоаси "Яхшидан буюкка" китоби устида иш бошлаганида улар бир неча "буюк" компанияларни олиб, уларни ўзларига ўхшаш, бироқ ўша даражага чиқа олмаган ташкилотлар билан таққослашган (юқорида айтиб ўтилган "омон қолганларнинг систематик хатоси"ни ҳисобга олиш учун). Таассуфки, китоб миллионлаб нусхада сотилиб ўлгач, "буюк" компанияларнинг аксарияти қандайдир машмашалар гирдобида қолиб кетади. "Мукаммаллик истаб" китоби (Том Питерс ва Роберт Уотерман муаллифлигида) да баён этилган муваффақият тарихи қаҳрамонларини ҳам шунга ўхшаш тақдир кутади. Дунё доим ўзгариб турибди. У билан бирга муваффақият сирлари ҳам.\nҲодиса юз бериб бўлгач, уни муваффақият ёки муваффақиятсизлик дея баҳолашдан осони йўқ. Мана, нега имкониятларни чамалай билиш ёки қачон қолиш-у, қачон кетиш кераклигини англаш тасаввуримизни ҳайратга солади. Бу эпизодларни кечаги сана билан таҳлил қилишни ҳамма эплай олади, лекин реал ҳаётда биз уларга олдиндан тахмин қилиб бўлмайдиган ва доимо ўзгариб турадиган келажакда рўбарў келамиз.\nЭмре Сўяр — Истанбулдаги Ўзйеғин университети доценти\nРобин Ҳогарт — Барселона Помпеу университети фахрий профессори ва тадқиқотчиси\nЯнгиликлар » Ҳаёт тарзи » Зарарли маслаҳатлар: нега муваффақиятли инсонлар ва компаниялар сири сизга ёрдам бермайди?\n09:35 Муваффақиятли раҳбарнинг 5 фазилати\n07:59 Forbes Цукерберг, Маск, Гейтс ва бошқа миллиардерларнинг хушбичимлик сирлари билан бўлишди


Қозондаги ёнғиндан юзлаб ўзбек тадбиркори касод бўлди\n“Жуда даҳшат бўлди!”\n2013 йилнинг 13 май куни Татаристоннинг Зеленодолский тумани Новая Тура аҳоли пункти ёнидаги 28 минг квадрат метр ҳудудда жойлашган савдо комплексида кундуз куни чиққан ёнғин оқибатида мавжуд 8 бўлимдан олтитаси тўлиқ куйиб битди.\nКечки соат 10 ларда тўлиқ ўчирилган ёнғинни бартараф қилишга 300 зиёд одам, 70 дан ортиқ техника, жумладан¸ вертолётлар жалб қилинди. “Новая тура” бозорида фаррошлик қилиб юрган ва оловни ўчиришда бевосита ёрдамлашган ўзбекистонлик Муроджон Озодликка гувоҳи бўлган ҳодиса тафсилотларини сўзлаб берди:\n- Мен шу ерда дворник бўлиб ишлайман. Кундузи чамаси соат 13-14 лар атрофида пожар бўлди. Душанба куни санитар куни – Москвадан товар келади ва хозяинлар товарни тахлайди. Сешанба куни оптовий сотув куни бўлади, ўшанга тайёргарлик кўришади. Шунинг учун одам унчалик кўп бўлгани йўқ, ҳеч ким ўлгани йўқ. Пожарниклар “Товарларинг бўлса олиб чиқ, ёнмасин”, дейишди. Пожар 7-8 қатордан чиқди. Мени келганимга бир ой, ўзи бозор очилганига 3 ойча бўлиб қолди. У ерда ҳамма нарса бор – кийим-кечак, озиқ-овқат, кафелар... Замикание бўлибди, дейишди. Мен шу ерда ичкарида эдим, свет ўйнаб ўчиб қолди. Бир соатлардан кейин пожар чиқди¸ жуда даҳшат бўлди, дейди ўт ўчиришда иштирок этган ўзбекистонлик Муроджон.\nСуҳбатдошимизнинг айтишича, янги очилган савдо бозорида ишлаб юрган минглаб одам ишсиз-жойсиз қолган. “Жабр кўрганлар орасида кўплаб ўзбек тадбиркорлари ҳам бор”, дея давом этади Муроджон:\n- Муҳожирлар кўп. Масалан, Хитой, Гонконгдан, тожик, энг кўпи озарбайжонлик бўлса керак, ўзбекистонликлар кўп... Майдони ҳам катта – иккита стадионча бўлса керак. Ёнмаган 1 ва 2-ряд қолди, у ҳам бироз ёнди ва 16-ряд қолди. Қолган ҳаммаси ёнди! Татаристон президенти келди, суғурта қилинган экан, тўлар экан. Бу томондан янги қурилаётган эди – у ҳам топширилади. Ҳозир ҳам иш кетaяпти, бугун дам олдим, кеча ҳам чақиришди, мусор олaяпмиз. Бу ердан янгидан қурилиш бошланади, дейди Татаристонда сўнгги бир неча ўн йилда кузатилмаган ёнғин гувоҳи бўлган Муроджон.\nАйрим маълумотларга кўра, 2013 январида ишга тушган “Новая Тура” бозорида 14,5 мингта савдо ўрни бўлган. 13 май кунги ëнғин натижасида ҳар бир дўкон эгасининг ўртача 3 миллион рублга яқин (тахм. 100 минг АҚШ долл.-таҳр.) моддий зарар кўрганлиги айтилмоқда.\nРоссия Фавқулодда вазиятлар вазирлигининг Татаристон бошқармаси вакили Озодлик мухбирига савдо марказининг ўзи иккита катта павильондан иборат экани, улардан фақат биттаси ишга туширилиб, унда 1280 савдо дўкони ишлаб келганини билдирди.\n“Новая Тура” бозорига эгалик қилиб келган ширкат расмийси Вадим Пестряков журналистларга ёнғиндан кўрилган моддий зарарнинг умумий ҳажми¸ дастлабки ҳисоб-китобга кўра 120 миллион доллар атрофида эканини маълум қилди.\nБозор мажмуаси “Транснефт” суғурта компанияси томонидан 132 миллион долларга суғурта қилинган бўлса-да, бозорда жабр кўрган сотувчиларнинг асосий қисми¸ бундай суғуртадан мосуво хорижликлар экани айтилмоқда.\n“Замондош” қирғизлар уюшмаси хабарига кўра, “Новая Тура” савдо мажмуасида 500 га яқин қирғизистонлик савдогар ëнғин оқибатида касод бўлган.\nТатаристон Ўзбеклар миллий-маданий мухторияти раҳбари Абдуманноб Абдусатторовнинг Озодликка айтишича¸ Татаристон раҳбарияти жабр кўрганларни ёрдамсиз қолдирмасликка ваъда берган.\nАбдусатторовга кўра¸ бозорда моли куйган қирғизистонликларнинг асосий қисми ўзбеклардир:\n- Ҳаммаси Қирғизистондан чиққан ўзбек болалар. Жабрланган ўзбекистонликлар ҳам бор. Энди, кеча мажлис ўтказилди. Биринчи премьер-министр “Сбербанк”дан 5 фоизли субсидия ва кредит олишни таклиф қилди, яъни 12 фоиз бўладиган бўлса кредит 5 фоизини давлат тўлайди, 7 фоизини - тадбиркор. Ҳозирча шунақа таклиф тушди. Ўзи уч кун бўлди ёнганига¸ икки кунда бирор нарса ҳал этиш қийин. Халқнинг талаб-таклифларига кўра¸ яна ёрдам кўрилса керак, дейди бозорда жабрланганларнинг рўйхати тузилиши давом этаётганини гапирган Татаристон ўзбеклари жамияти бошлиғи Абдуманноб Абдусатторов.\nËнғин туфайли банкрот бўлган ва қарзга ботиб қолган тадбиркорлар аксарининг ҳукуматнинг бу таклифини ўз касаба уюшмалари орқали рад этгани хабар қилинмоқда. Айтилишича¸ улар аллақачон миллионлаб кредит олиб бўлганлари боис янги қарзни бўйинга олишдан бош тортмоқда.\nҲодиса юзасидан Россия Жиноят Кодексининг 168-моддаси (Эҳтиётсизлик оқибатида мулкни йўқотиш ёки унга зарар келтириш) асосида жиноий иш очилди.\nСавдо-ярмарка мажмуасида чиққан ёнғин сабаблари ўрганилмоқда. Полиция ва ўт ўчирувчилар бир нечта тахминни илгари сурмоқда. Қисқа туташувдан ташқари¸ бозор эгалари ёнғиннинг маҳаллий криминал гуруҳлар томонидан уюштирилган бўлиши мумкинлигини иддао қилмоқда. Айтилишича, сўнгги пайтларда кўплаб тадбиркорлар криминал доиралар босими ва жиддий таҳдидларга учраб келган.\nТехнополис эгалари савдо мажмуаси қайта тикланиши, унга ёнғиндан жабр кўрган тадбиркорларни таклиф этиш ва ёрдам бериш жамғармаси тузилишини билдирди.


Аҳрор Аҳмедов. Энг буюк кашфиёт ёки бугунги китобхонлик ва ноширчилик хусусида | www.ziyouz.uz\nБош саҳифа Илм ва фанТехнологияАҳрор Аҳмедов. Энг буюк кашфиёт ёки бугунги китобхонлик ва ноширчилик хусусида\nАқл билан бойлик топиш мумкин, лекин бойлик билан ақл топиб бўлмайди.\nБир вақтлар япон мактабларидан бирида инсоният тарихидаги энг буюк кашфиёт нима, деган сўровнома ўтказилган экан. Сўровнома иштирокчилари ўз жавобларида олов, двигател, машина, телефон, телевизор, атом бомбаси, электроника, хуллас ўзлари энг зўр деб билган 100 га яқин ихтиро ва кашфиётларни тилга олган. Лекин ҳайъат аъзоларини ҳайратга солган 6-синф ўқувчисининг ушбу жавоби маъқул бўлган экан: “Eнг зўр кашфиёт — бу китоб”.\nҲайъат аъзоларининг нима учун айнан китоб, деган саволига у “Қолганларнинг фикрлари ҳам тўғри, лекин китоб бўлмаса, уларнинг бирортаси ҳам ихтиро қилинмасди-ку”, деб жавоб берган.\nНазаримда, ўзини анчайин зиёли, ақлли деб билувчи кўпгина катта ёшдагилар ана шу 12 ёшли қизчанинг даражасига етмаган кўринади… Жаҳон адабиётида китоб, умуман, мутолаанинг инсоният тафаккурига, дунё тараққиётига қанчалик самарали таъсир кўрсатиши борасида кўплаб алломалар, машҳур ижодкорларнинг фикрлари келтирилган ва бу бежиз эмас, албатта. Шу ўринда ўзимнинг айрим кузатишларимни айтиб ўтмоқчиман.\nЛондон метросида қизиқ бир ҳолатни кўрганман. Вагонларнинг у ер бу еридаги бўш ўриндиқларда газета-журналлар ётади. Кирган киши уларни бемалол олиб ўқиб, тушадиган жойида яна ташлаб кетавераркан. Умуман, бу шаҳарда 3 қаватли, эскалаторли китоб дўконларини кўриб ҳавасингиз келади. Узунлиги 3-4 км. масофага етадиган, бир кўчанинг бошидан бошланиб кейингисига уланиб кетадиган китоб расталари мавжуд. Бу том маънода китоблар олами. Уни кезиб, бутунлай ўзгача руҳга тушасиз, ўзгача манзарани туясиз, беихтиёр дунёни, одамларни янада яхши кўра бошлайсиз, яхши ишлар қилгингиз келаверади. Онгингизда эзгулик уйғота олган бу куч — китоб сеҳридир. Шундан сўнг ҳақиқатан энг зўр кашфиёт — китоб, деган фикрга тан берасиз.\nАйни пайтда бизда нега бундай расталар кўринмай қолди, деган савол туғилади. Албатта, кўп қаватли ёки бир-икки чақирим бўлиши шарт эмас, лекин китоб дўконларининг саҳродаги “якка қудуқ” даражасига тушиб қолишидан хавотирланиш керак. Ҳали ҳам республикамизда китоб дўконлари йўқ туманлар кўп десам, ишонаверинг.\nТўғри, нашриётлар учун шаҳардан ер сотиб олиш, бино қуриш мушкул иш бўлиши мумкин, шу маънода бу ишларни ҳокимликлар фуқаролар маънавиятини ўйлаб ўз зиммасига олиши керак. Ҳозирча “Шарқ” нашриёти ўз саъй-ҳаракати билан кўпгина вилоятларда китоб марказларини очди. Фарғона вилоятида эса деярли барча туманларда шундай замонавий кўринишдаги марказлар, яъни китоб дўконлари ташкил этилгани кўнгилга бироз таскин беради. Масаланинг иқтисодий томонини олганда уларни қуриш, таъмирлаш, жиҳозлашга табиийки анча маблағ кетади. 30 га яқин шохобча очишга кетган харажатлар ҳали иқтисод нуқтаи назаридан ўзини қопламаган бўлса-да, маънавият, маърифат мезонлари бўйича яхши иш бўлди. Қолган вилоятлар ҳам бу жараёнга янада фаол қўшилишсалар, деган истакдамиз.\nБугун ноширлар учун маънавий ва мафкуравий, ғоявий жиҳатдан юксак руҳдаги китобларни чоп этиш анчайин аҳамиятли, нуфузли. Аммо аҳоли уларга қанчалик эҳтиёж сезаяпти, яъни улар қанчалик сотиб олинаяпти деган савол туғилади. Беш-олти йил олдин нашр қилганимиз, дурдона асарлар “Авесто”, “Бобурнома”, “Абдулланома”, “Зафарнома”, “Навоий асарларига ишланган миниатюралар” каби китоблар энди-енди сотиб бўлинди. Очиғи, уларни яна қайта нашр қилишга ўйланиб қоласан, киши. Ваҳоланки, ушбу китоблар атиги 3 минг нусхадан чоп этилган, холос. Нега шундай? Гап нимада? Шу ўринда машҳур немис Ёзувчиси Герман Гессенинг “Китоблар сеҳри” асаридаги шундай фикрлари эсга тушади: “Айрим кишиларнинг бемаъни кўнгилхушлик, пиво ёки арзимас лаш-лушлар учун кўзини чирт юмиб, харжлаётган пулларининг юздан бирини китобга сарфлашга келганда оғриниши ҳайратга солади кишини”.\nКитобни эъзозлаш орқали инсонлар ўз халқини ҳам эъзозлайди, шарафлайди. Бразилиялик Пауло Коелонинг “Алкимёгар” асари дунёнинг 70 дан ортиқ тилларига таржима қилинган. Лотин Америкасида энг кўп сотилган бу асар “Гиннеснинг рекордлар китоби”дан ўрин олишга сазовор бўлди. Ўзини саводли деб билган ҳар бир бразилияликнинг уйида бу китоб сақланаркан. Улар нафақат Бразилия футболи, шунингдек, яхши китоблари билан ҳам фахрланаркан.\nАлбатта, чоп этилаётган китобларимиз адади, китобхонлар нуфузи қандай деган масалани четлаб ўтиб бўлмайди. Ҳозир бадиий адабиётнинг ўртача адади 3-5 минг нусхалигидан бизда ўқувчилар сони шу кўламда экан-да, деган хулоса чиқмаслиги керак. Аксинча, бу бизнинг у ёки бу китобни ўқувчига етказиб бериш имкониятимизни кўрсатади, холос. Агар китобларни жойларга етказиб беришни яхши йўлга қўйсак, нафақат вилоят марказларида, туманларда, қишлоқларда китоб дўконлари ташкил қилинса, ўртача китобнинг адади камида 50 минг нусхада бўларди. Бу қуруқ адад кетидан қувиш эмас, балки шунда китобнинг нархи ҳам ҳозиргидан 3-4 баравар арзонлашарди. Мана гап қаерда!!! Китоб адади камайган сари унинг нархи ҳам ошиб бораверади-да.\nМана шу фактдан кўриниб турибдики, мамлакат миқёсида китоб савдосини яхшилаш лозим. Ҳозирча нашриётлар ўз ёғига ўзи қовурилиб, чиқарган адабиётини ўзи сотиш билан овора (“Ўзкитобсавдо” ташкилотининг бу жараёндаги иштирокини сезаётганимиз йўқ). Биз кейинги йилларда “Ўткан кунлар”, “Меҳробдан чаён”ни 3-4 марта қайта нашр қилдик. Лекин шу йиллар давомида на “Уруш ва тинчлик”ни, на “Анна Каренина”ни, на “Жиноят ва жазо”ни чоп этдик. Сабаби — ботинолмадик. Жазм қила олмаяпмиз. Нега? Ўқилармикин, сотилармикин? “Азизим”, “Декамерон” каби китобларга ким нима деркин? Ношир аҳлини қийнайдиган доимий саволлар булар.\nЎтган йили “Шарқ” нашриётида 100 дан ортиқ номда, умумий адади қарийб ярим миллион нусхада адабий-бадиий, тарихий, болалар адабиёти асарлари чоп этилди. Азалдан “Шарқ”да бадиий адабиётга алоҳида эътибор берилишини назарда тутсак, қолган нашриётларни ҳам қўшиб ҳисоблаганда, 2-3 миллион нусхада, боринг 500 номда китоб чиқарилади. Республикамизда китоб ўқиш салоҳиятидаги аҳолини юртимизда 15 миллион киши деб олсак бу рақамлар қўпми ё озми, ўзингиз хулоса чиқараверинг.\n“Ойнаи жаҳон”да “Бизнинг кутубхона” деган кўрсатув бор. Унда яқинда ўқувчиларни китобхонликка ўргатиш ҳақида гап кетди. Юнусободдаги мактаблардан бирининг адабиёт ўқитувчиси Маҳмуда Валиева билан суҳбат бўлди. Опа матбуотда ҳам мунтазам чиқиб туришини биламан. Дарс ўтишнинг янги, ўзига хос, ўқувчиларни китобни севишга ундовчи усуллардан гапирди. Масалан, оқсоқол адибимиз Худойберди Тўхтабоев шу мактабда 10 мартадан ортиқ бўлган экан. Дарсни бирга ўтишаркан, болаларга баҳоларни Ёзувчимизнинг ўзи қўяркан. Тасаввур қилинг, Худойберди Тўхтабоевнинг ўзидан баҳо олиш, борингки, у “уч” баҳо бўлганда ҳам қандай ҳаяжонли! “5” олганларга ўзларининг китобларидан дастхат тушириб бераркан. Опага қойил қолдим, Худойберди акага ундан ҳам. Шу ёшда ҳам тинмайди, ё мактабда, ё ойнаи жаҳонда китоб тарғиб қилади, совға қилади. Назаримда, устоз бормаган, ёшларни китобга қизиқтирмаган, рағбатлантирмаган мактаб қолмаган-ов!\nБу мактабга Турсунбой Адашбоев, Анвар Обиджонлар ҳам тез-тез бориб туришаркан. Китоб тарғиботининг энг фаол жонкуярлари болалар адиблари шекилли. Катталарга ёзадиганлар учун бу “кичик” масала бўлса керак.\nТоҳир Малик борганда болалар “Шайтанат”дан лавҳа саҳналаштиришибди. Буни кўриб, Тоҳир ака:\n— Болаларни бироз қийнаб қўйибсиз. Лекин ўйлаб қарасам, “болаларбоп саҳна асарларим йўқ экан. Энди албатта ёзиб бераман”, — дебди.\nШу мактаб адабиёт ўқитувчисидек опалар кўпайса, қанийди. Қолаверса, ҳар хил нишон, белгиларимиз бор. “Китоб жонкуяри”, “Китобсевар” каби нишонларга ҳам эҳтиёж бор, шекилли. Китоб кунлари, ҳафталиги, ойликлари сусайиб кетди. Соҳа ривожига хизмат қиладиган катта-катта тадбирлар ҳам ўтказиш мақсадга мувофиқ. Китоб кўргазмалари, байрамлари, китоб лотереялари, китобларга имтиёзли обуналар ташкил қилинса, яхши бўларди. Бир вақтлар Китобсеварлар жамияти бўларди, яхши нарсани қайта жонлаштириш хижолатли иш эмас. Умуман мактабларда ўқувчиларнинг китоб ўқиш кўникмасини шакллантириш учун китоб ўқиш ёки “мутолаа” деган қўшимча предмет киритилса, қандай бўларкин?\nEркин Маликов деган ҳамкасбимиз бор. Болалар китоблари чиқса, худди невара кўргандай боши осмонга етади. Ўша китобни “ойнаи жаҳон”га, радиога олиб боради, тарғиб қилади, газеталарга тақриз қилади. Муаллифини ёнига олиб мактабма-мактаб юриб, учрашувлар, тақдимотлар уюштиради. Ишхонасида болалар китобларининг мўъжазгина кўргазмасини ташкил қилиб, “Боланинг бир қўлига нон, бир қўлига китоб беринг” деб шиор ёзиб қўйган. Менга қолса, бу шиор барча мактаб, маҳалла, кутубхонага, ҳатто метро, автобус, трамвайларга ҳам жойлаштирилиши керак. Болада нонга бўлган оиладаги тарбия, муносабат, ҳурмат китобга нисбатан ҳам шаклланиши даркор. Бу кўникмани болалар онгида биз ота-оналар шакллантиришимиз лозим бўлади. Эркин ака шаҳардаги болалар шифохоналаридан бирида китоб бурчаги ташкил қилган. Янги китоб чиқса, олиб бориб бериб келади. Бошқа нашриётларда чиққан китобларни ҳам етказади. Умуман, шифохоналарда, дам олиш уйларида, санаторийларда кутубхона, борингки, мўъжазгина бурчак ташкил қилиш учун катта маблағ, ҳаракат керакмас-ку. Қолаверса, китоб ҳам муолажанинг бир шаклидир.\nКитобсиз ҳаёт йўқ десак, китобсиз ҳам умр кечираётган, кечирганда ҳам бой-бадавлат, тўкин-сочин яшаётганлар етарли. Қўлига китоб ушламаган бахтли бўлолмайди деб ҳам айтолмайман, бахтли яшаётганлар бисёр. Фақат ҳамма гап бахтни ким қандай тушунишида. Менинг назаримда ҳаёт — тирикчилик, маънавият — тириклик. Қоринни тўйғазиш мумкин. Маънавиятни-чи? Қалбни-чи? Имон-еътиқод, эзгуликни-чи? Уларни китобсиз, илм-маърифат зиёсисиз тўлдириб, тўйғазиб бўларканми? Китоб ўқиган одамдан ёмонлик чиқмайди, сотқинлик чиқмайди. У ўзини камроқ, юртни, миллатни кўпроқ ўйлайди. У худбин бўлмайди.\n“Шарқ” нашриётида ҳозир болалар адабиётига, лотин имлосидаги асарларга кўпроқ эътибор қаратилаяпти. Фарзандларимиз эртага дунёга юз тутганларида ҳамма билан барча соҳада баб-баравар фикрлаша олсинлар деган яхши ниятда бу ишга қўл урилган. Таъбир жоиз бўлса, бу келажакка сарфланган ўзига хос инвестиция. Лекин, афсуски, келажак учун қилинган саъй-ҳаракатга бугун маблағ берилмайди. Ярим ҳазил, ярим чин маънодаги бу гапимни тушунтирсам, ҳозир айрим, айниқса, кичик, хусусий нашриётлар фақат пулли китобларнигина ёки тез пул бўладиган олди-қочди “нарса”ларни чоп этаётган ёки бошқа бир нашриётлар давлат бюджети ҳисобидан чоп этиладиган дарсликларнигина пойлаб ишлаётган бир пайтда маънавиятга хизмат қиладиган адабиётларни чоп этиш бугунги бозор иқтисодиёти шароитида узоқни эмас, бугунни кўра билмасликка ўхшаб кетади. Лекин шу ишлар ҳам қилиниши керак-ку. Айтайлик, ҳамма ҳам бугун Шукур Холмирзаевнинг 4 томлик, Ўлмас Умарбековнинг, Саид Аҳмад, Тоғай Муроднинг 3 томлик асарларини чоп этишга жазм қилолмайди. Чунки бу китоблар тезда сотилиб кетмайди. Пулини қоплашига бир-икки йил вақт кетади. Икки йилда харажатини қоплаган лойиҳа бугунги кун учун самаралими? Аммо бу асарларни халққа етказиш бурчимиз. Беихтиёр маънавиятга хизмат қиладиган адабиётларни чоп этишга муайян имтиёзлар яратиш керакмикан, деб ўйлаб қоласан.\nМустақилликнинг муҳим шартларидан бири — барча соҳаларда дунёга чиқиш. Мана, спортчиларимиз дунёни забт этишмоқда, ишлаб чиқаришда жаҳон андозаларига тенглашаяпмиз. Ноширчиликда ҳам халқаро даражага кўтарилиш бош вазифамиз. Бунга баҳоли қудрат эришаяпмиз ҳам.\nИлгарилари ялтироқ, рангли китоблар, албомлар Туркияда, Германияда, Малайзияда босиб келинарди. Ҳозир бирорта китоб чет давлатда босилмайди. Ҳаммаси ўзимизда, хорижникидан қолишмайдиган ўз нашриётларимизда нашр этилади.\nҲар йили Германиянинг Франкфурт шаҳрида энг йирик халқаро китоб ярмаркаси бўлади. Деярли ҳар йили мамлакатимиз нашриётлари ўз маҳсулотлари билан иштирок этишади, совринлар олиб келишади. Дунё бизга ноширчилик — матбаачилик соҳасида ҳам тан бермоқда. Шу ўринда бир гапни ҳам айтиб ўтай. Франкфурт ярмаркасида “Дунёни китоб қутқаради” деб ёзиб қўйилган. Мен ташкилотчилардан қизиқсиниб сўрадим:\n— “Дунёни гўзаллик қутқаради”, деган гап бор. “Дунёни истеъдод қутқаради” деганини эшитганмиз. Лекин буниси тадбир баҳонасида сўз ўйини эмасми?\nУлар кулиб шундай дейишгани эсимда: гўзаллик ҳам, борингки, у хоҳ ички, хоҳ ташқи гўзаллик бўлсин, истеъдод каби китоб орқали яратилади. Чунки китоб гўзаллик ва истеъдод уйғунлигининг мевасидир.\nБу гапга бир нарса қўшиш қийин. Менинг бирдан-бир орзуим бор. Байрамларда, туғилган кун, тўйларда яқинларимизга китоб совға қилишни одат қилсак, қандоқ ажойиб иш бўларди. Тўйларда қилинадиган сарполарнинг саноғи йўқ. Уларни камайтириш ҳисобига яна бир сарпо қўшилса — китоблар тахлами. Қилинган гарнитур, мебеллар тўплами турли биллур идишчалар, ваза, қадаҳчалар билан тўлдирилади. Лекин унинг китобга мўлжалланган жойи ҳам бор. Кўп ҳолда кузатганман ана шу жой ё бўш туради ёки у ерга ҳам кўз-кўз қилинадиган буюмлар қўйиб ташлашади. Ваҳоланки, асосий вазифаси меҳмонлар олдида “обрў, ҳавас, мақтов” олиб бериш бўлган бундай буюмлардан фарқли равишда китобларга меҳр қўйган кишига улар бир умрлик дўст, зиё чашмаси бўлиб хизмат қилади. Файласуфлардан бири “Ақл билан бойлик топиш мумкин, лекин бойлик билан ақл топиб бўлмайди” деб бежизга айтмаган.\nБир неча йил олдин бир дўстимнинг туғилган кунига “Бобурнома” китобини совға қилиб бордим. Атрофда ўтирганлар ичида ҳайрон бўлганлари ҳам, энсаси қотганлари ҳам бўлди. Орадан бир йил ўтиб қарийб ўша даврада ўтирганлар яна дўстимникида йиғилдик. “Бобурнома” чиройли жавоннинг энг кўзга кўринарли жойида турарди. Ҳамманинг эътибори шунда бўлди. Кетишда ўшанда энсаси қотган икки танишим мени секин четга тортиб, шу китобни қаердан топиш мумкин деб сўради…\nШу-шу бу одатимни канда қилмайман.\n← Аввалги Аввалги Ҳаким Сатторий. Қалб ва қанотлар\nКейинги → Кейинги: Лобар Рустамова. Соғинч (ҳикоя)


Тожикистонлик тадбиркорлар Ўзбекистондан олиб ўтилаётган озиқ-овқат маҳсулотлари чегараланганини маълум қиладилар - Фарғона.Ру ахборот агентлиги\n13:09 msk, 17 Февраль 2019\nТожикистонлик тадбиркорлар Ўзбекистондан олиб ўтилаётган озиқ-овқат маҳсулотлари чегараланганини маълум қиладилар\n05.07.2018 09:21 msk\nЎзбекистон ва Тожикистон чегарасидаги юк машиналари. News.tj сайти фотоси\nТожикистон Божхона хизмати Ўзбекистондан киритилаётган озиқ-овқат маҳсулотларига чекланиш қўйган. Бу тўғрида «Ахбор» агентлиги тожик тадбиркорларига таянган ҳолда хабар қилади.\nЯнги талабларга кўра, битта одам чегарадан 2 кг гўшт маҳсулоти, 5 кг ун-нон маҳсулотлари ва 7 кг гуруч олиб ўтиши мумкин ва унинг юки 40 килограммдан ортиқ бўлмаслиги керак. Шунингдек, Ўзбекистондан тухум олиб кириш тақиқланади.\nТожикистонлик ишбилармонлардан бири Турсунзодадан Сурхондарёга бораётганида Пахтаобод ўтказиш пунктидаги ходимлар уни қайтаётганда 40 килограммдан ортиқ юк олмаслиги, ҳар турдаги озиқ-овқат маҳсулоти 10 кг.дан ортиқ бўлмаслиги борасида огоҳлантирганлар. Ишбилармон сўзларига кўра, барча чегара пунктларида мазкур талабга амал қилиш лозим.\nЎзбекистонга тез-тез қатнайдиган тожикистонлик бир одамнинг сўзларига кўра, бундан бир ой олдин Ўзбекистондан катта миқдордаги маҳсулотлар олиб ўтиш мумкин бўлган ва бозорлар ушбу маҳсулотларга тўла бўлган. Лекин ҳозир вазият ўзгарган.\nЭслатиб ўтамиз, Тожикистон июнь ойида товуқ тухуми импортини мутлоқ бекор қилди. Тожик ҳукумати бу ҳолатни санитар талабларга риоя қилинмаганлик билан изоҳлайди. Бироқ, мутахассислар шу тарзда ҳукумат Тожикистондаги паррандачилик соҳасини рақобатдан асраётганини айтадилар. Шу йилнинг март ойида Ўзбекистон чегарасининг очилиши ва катта миқдорда озиқ-овқат маҳсулотлари олиб ўтилиши оқибатида Тожикистонда товуқ тухумлари нархи икки баробарга тушиб кетган.


БОЛАЛАР САЁҲАТИ - Ўзбекистон овози газетаси\nДенов туман ҳокимлиги, ҳуқуқни муҳофаза қилувчи идоралар, ЎзХДП туман кенгаши ва қатор ташкилотлар ташаббуси билан «Ҳеч ким меҳр ва эътибордан четда қолмасин!» лойиҳаси доирасида боқувчисини йўқотган оилаларнинг 46 нафар фарзанди Термиз шаҳрига саёҳатга олиб борилди. Ёш авлодни ватанпарварлик руҳида тарбиялаш мақсадида ташкил қилинган саёҳат доирасида болажонлар дастлаб Ал Ҳаким ат-Термизий мажмуасида бўлишди. Мустақиллик шарофати билан бу ерда амалга оширилган улкан бунёдкорлик, ободонлаштириш ва кўкаламзорлаштириш ишлари уларда катта таассурот қолдирди.\n— Термиз шахрини томоша қилдик. «Ёшлар маркази» билан танишдик. Археология музейи ва ҳайвонот боғи бизда катта таассурот қолдирди. «Дельфин» сузиш ҳавзасида мириқиб чўмилдик, — дейди 34-умумтаълим мактаби ўқувчиси Сайёра Чориева.\n— Ижтимоий ҳимояга муҳтож қатлам вакилларини қўллаб-қувватлаш ва болажонларга қувонч улашишда ҳиссамиз қўшилганидан хурсандмиз, — дейди «Денов нефть база» унитар корхонаси раҳбари, халқ депутатлари туман Кенгашидаги ЎзХДП гуруҳи аъзоси Бахтиёр Янгибоев. — Ёзги таътил кунларида бу саёҳат улар учун яхши совға бўлди, деб ўйлайман. Болажонлар маданий хордиқ олиш билан бирга, ободончилик ва бунёдкорлик ишлари билан танишишди.


Газета Норма маслахатчи / 2016 год / № 39 / Кадрлар бўлими\nТашкилотимиз кичик бизнес субъектларига бухгалтерия ҳисобини юритиш хизматларини кўрсатади. Мижозларимиздан бири – микрокорхона директори фаолиятининг мавсумий тусдалиги муносабати билан 1/7 ставкада (бир ойда 3 иш куни) ишлаши ҳақида буйруқ чиқарди. Ставка 350 минг сўмга тенг. Биз ойда 3 кун ишлашга ҳақли эканлигини, бироқ бунда ишланган кунлар сонига қарамай, унинг иш ҳақи 322 474,24 сўмдан кам бўлмаслиги кераклигини унга тушунтиришга уриняпмиз.\nМеҳнат кодексининг 155-моддасида айтилганидек: «Муайян давр учун белгиланган меҳнат нормасини ва меҳнат вазифаларини тўлиқ бажарган ходимнинг ойлик меҳнат ҳақи қонун ҳужжатларида Меҳнатга ҳақ тўлаш ягона тариф сеткасининг биринчи разряди бўйича белгиланган миқдордан оз бўлиши мумкин эмас. Меҳнат ҳақининг энг кам миқдорига қўшимча тўловлар, устамалар, рағбатлантириш тарзидаги тўловлар, нормал иш вақтидан четга чиққан ҳолда бажарилган ишлар учун оширилган миқдорда тўланадиган ҳақлар (МКнинг 157, 158-моддалари), шунингдек район коэффициентлари (МКнинг 153-моддаси 4-қисми) қўшилмайди».\nМКнинг ушбу қоидаларидан келиб чиқилса, ишланган кунлар сони эмас, балки меҳнат нормалари ва меҳнат вазифалари асосий жиҳат ҳисобланади. Яъни ходим учун ойда 3 кун норма бўлса, демак, унинг ойлик маоши 2,476 х 130 240 = 322 474,24 сўмдан кам бўлмаслиги керак.\n– Йўқ, сиз ноҳақсиз. Мулоҳаза қилаётганда ходим иш вақтининг «нормаси» ва «муддати» тушунчаларини чалкаштиряпсиз. Қонун ҳужжатларида иш вақтининг чекланган муддати ҳафтасига 40 соатдан ортиқ бўлиши мумкин эмаслиги белгиланган. Ушбу норма томонларнинг келишуви ёки бошқа меъёрий ҳужжатлар билан ўзгартирилиши мумкин эмас.\nҚонун ҳужжатлари билан ҳар кунги иш муддати ҳам чекланган. 6 кунлик иш ҳафтасида у 7 соатдан, 5 кунлик иш ҳафтасида эса 8 соатдан ортиб кетмаслиги лозим (МКнинг 115-моддаси).\nСизнинг вазиятда тўлиқсиз иш вақти ҳақида сўз кетяпти. Ходим билан иш берувчи ўртасидаги келишувга биноан ишга қабул қилиш чоғида ҳам, кейинчалик ҳам тўлиқсиз иш куни ёки тўлиқсиз иш ҳафтаси белгилаб қўйилиши мумкин. Тўлиқсиз иш вақти шарти билан ишланган вақтга мутаносиб равишда ҳақ тўланади (МКнинг 119-моддаси).\nСизнинг ҳолатда директор ўз хоҳишига кўра ўзига тўлиқсиз иш ҳафтасини белгилаб, буни буйруқ билан расмийлаштирган. 1/7 ставкада ишлаганда у ойига 3 кун (21 иш куни / 7 = 3) ишлаб бериши керак. Ходим иш графигига ёхуд меҳнат шартномаси шартларига мувофиқ ўз меҳнат вазифаларини бажариши лозим бўлган вақт иш вақти ҳисобланади (МКнинг 114-моддаси). Тегишинча, ишланган вақтга мутаносиб равишда ҳақ тўланади. Чунончи, агар тўлиқ ставка 350 минг сўмни ташкил этса, директорнинг ойдаги 3 иш куни учун маоши (яъни 1/7 ставка) 50 минг сўмга тенг бўлади.\n2019-06-04 15:06:06, Гость_:


ДХХ собиқ раисига нисбатан жиноят иши...\n14.06.2019 19:55 0 5511\nЎзбекистон Республикаси Давлат хавфсизлик хизмати собиқ раиси И.Абдуллаев ва бошқаларга нисбатан жиноят иши қўзғатилгани тасдиқланди. Бу ҳақда бугун Ўзбекистон Республикаси Президенти Админстрацияси ҳузуридаги Ахборот ва оммавий коммуникациялар агентлигида ўтказилган брифингда Бош прокурор ўринбосари маълум қилди.\nУнга кўра, ДХХ раисининг собиқ биринчи ўринбосари Ж.Эгамов ва Олий суд раисининг собиқ ўринбосари Б.Деҳқонов ҳам айни жиноят иши доирасида қўлга олинган. Мазкур жиноят ишига жами ўнга яқин мансабдор айбланувчи тариқасида жалб этилгани таъкидланди.\nСобиқ мансабдорлар қандай жиноятларда айбланаётганига очиқлик киритилмади. Буни Бош прокурор ўринбосари ҳолатлар давлат сирларига боғлиқ экани билан изоҳлаб, тергов ёпиқ тарзда ўтказилаётганини урғулади.\nМаълумки, генерал Ихтиёр Абдуллаев роппа-роса бир йил (2018-2019 йил) ДХХга раҳбарлик қилди. Соғлиги ёмонлашгани туфайли ўз аризасига биноан лавозимдан озод этилгани айтилган И.Абдуллаев узоқ йиллар республика раҳбарлик идораларида, 2015-2018 йилларда эса Ўзбекистон бош прокурори сифатида ишлаган.\nЖ.Эгамовнинг ДХХ раиси биринчи ўринбосари сифатидаги фаолияти бир йилга етмаган.\nКейинги икки йил нари-берисида Олий суд раиси ўринбосари сифатида ишлаган Б.Деҳқонов илгари Республика ҳарбий прокурори, Андижон ва Самарқанд вилояти прокуратураларини бошқарган.\nБош прокуратура Ихтиёр Абдуллаев ДХХ


2022 йил 2-июл 09:33 (GMT+5)\nЮқори орган – "ЎзРТХБ" АЖ акциядорларининг Умумий мажлиси\nБошқарув органи – “ЎзРТХБ” АЖ Кузатув кенгаши\nИжрочи орган – “ЎзРТХБ” АЖ Бошқармаси\n“ЎзРТХБ” АЖ биржа савдолари очиқ-ойдинлик, ошкоралик ва мижозларга тенг рақобат шароитларни яратиб бериш тамойиллари асосларида олиб борилади. Биржа савдоси қоидаларига биноан барча савдо иштирокчилари уларнинг мақоми - республика резиденти ёки норезидентлигидан қатъий назар тенг ҳақ-ҳуқуқларга эгадирлар.\n“ЎзРТХБ” АЖ миллий ва хорижий компанияларни республикада ишлаб чиқариладиган юқори ликвидли товар активлари, шу жумладан қора ва рангли металлар, нефть маҳсулотлари, пахта толаси, минерал ўғитлар, шакар, буғдой уни, дон ва бошқалар билан тенг ҳуқуқлилик асосида таъминлашда муҳим ўрин тутади.\nБиржада 5 савдо платформалари фаолият юритади:\nЭлектрон давлат харидлари\nМобилрақамларни сотиш бўйича савдо тизими.\nюқори малакали савдо ходимлари хизматидан фойдаланиш имконияти;\nвоситачи-брокерларни танлаб олиш имконияти;\nҳаражатларни оширмасдан савдо ҳажмини кўпайтириш;\nбитимлар бажарилишининг кафолатланганлиги;\nброкерлар идораси орқали савдо операцияларини амалга оширишда шу хизматларига маълум бир фоизига тенг миқдорда тўлов ўтказиш имконияти;\nсавдо операцияларининг тезкорлиги;\nбарча савдо иштирокчилари учун корхона ҳажми, бирор тармоқ ёки идорага мансублиги, ҳудудий жойлашувидан қатъий назар тенглик таъминланганлиги;\nбозорнинг юқори даражада ликвидлиги;\nбитимларни амалга оширишда операцион ҳаражатларнинг камлиги;\nсавдоларда кўплаб харидорлар/сотувчиларнинг иштироки ҳисобига шаклланган кучли рақобат асосида оптимал бозор баҳосини аниқлаш имконияти.\n“ЎзРТХБ” АЖ савдолари ҳар куни, шанба ва якшанбадан ташқари, Тошкент вақти билан 9:30 дан 17:00 гача ўтказилади. Ташқи иқтисодий фаолият олиб борувчи маҳаллий ва хорижий иштирокчиларга қулай шарт-шароитлар яратиш мақсадида 2005 йили 4 мартдан бошлаб ЎзРТХБда валюта савдо майдончаси ишга туширилган, у ерда биржа савдоларига эркин айирбошланадиган валютада қўйиладиган ҳар қанча миқдордаги юқори ликвидли маҳсулотларни сотиб олиш имконияти бор.\nВоситачилар сони минимал даражада эканлиги.\nЖисмоний шахслар учун тўлов шахсий кабинетдан рўйхатдан ўтиб бўлингач, фаоллаштирилган пластик карточка орқали амалга оширилади. Юридик шахслар эса рўйхатдан ўтиш саҳифасида ҳавола килинган Офертада кўрсатилган ҳисоб-рақамга пул ўтказиш йўли орқали тўловни амалга оширадилар.\n2018 йилдан “ЎзРТХБ” АЖ давлат харидлари бўйича xarid.uz махсус ахборот порталининг оператори этиб белгиланди. Ушбу портал орқали давлат харидларининг шаффофлиги, очиқ-ойдинлиги ва самарадорлиги таъминланади.\nХусусан, портал орқали давлат харидлари соҳасидаги барча эълонларни кўриш мумкин. Бу ерда электрон харидлар электрон дўкон ва аукцион шаклида амалга оширилади.\nБуюртмачилар ва етказиб берувчилар савдоларда фақатгина электрон рақамли имзо ёрдамида иштирок этадилар. Электрон харидлар нархлар сўрови ва тескари аукцион тарзида амалга оширилади. Тизимда шунингдек Ҳисоб-китоб клиринг палатаси орқали битимлар ижросини кафолатлаш механизми қўлланилади.\nMOBILRAQAM - чиройли сонлар комбинациясига эга уяли телефон рақамларини сотиш бўйича янги савдо платформаси. Онлайн аукционда ҳам юридик (B2B) ва ҳам жисмоний (B2C) шахслар иштирок этишлари мумкин. Янги савдо механизми, "ЎзРТХБ" АЖнинг бошқа савдо платформалари каби очиқлик, ошкоралик, соғлом рақобат ва савдо иштирокчилари учун тенг шароитларни яратиб бериш тамойилларига асосланган.


..:: ISLOM.UZ ::.. - АҚИЙДАВИЙ ФИРҚАЛАНИШ\nАқоид илмини ўрганмоқчи бўлган ҳар бир толиб илм билиши зарур бўлган ўзини илми каломга урган фирқалар қуйидагилар:\nМусулмонларнинг ўзларининг орасидаги биринчи ақийдавий тортишувлар ҳазрати Али каррамаллоҳу важҳаҳунинг аскарлари ичидан ажраб чиққан баъзи бир ақийда масаласида шубҳали саволлар чиқарганлар ва хаворижлар тоифаси билан ҳазрати Али розияллоҳу анҳу ва у кишининг Абдуллоҳ ибн Аббос розияллоҳу анҳуга ўхшаш яқин сафдошлари орасида бўлиб ўтди.\nҲазрати Али каррамаллоҳу важҳаҳунинг ўзлари бир қадарий билан узоқ тортишдилар. Сиффийн жангидан кейин бир қари киши келиб ҳазрати Али каррамаллоҳу важҳаҳудан инсон ҳаётидаги жабр ва ихтиёр ҳақида савол берди. Ҳазрати Али каррамаллоҳу важҳаҳу унга ўзининг услубида жавоб бердилар ва узоқ тортишдилар.\nУ зот Абдуллоҳ ибн Аббос розияллоҳу анҳуни хаворижлар билан баҳс қилиш учун юбордилар. Катта саҳобийлардан Абдуллоҳ ибн Масъуд розияллоҳу анҳу Язид ибн Умайра билан иймон ва унга тегишли масалаларда узоқ тортишдилар.\nДемак, катта саҳобийларнинг вақтларидаёқ ақийдавий баҳслар олиб боришга мажбур бўлинган эди. Чунки, ҳазрати Али розияллоҳу анҳунинг даврига келиб турли ақийда ва фалсафа эгалари янги мусулмон ўлароқ Ислом жамиятида ўз маконларини олган эдилар. Уларга оят ёки ҳадис айтиб бир нарсани англатиш қийинлашиб қолган эди. Уларнинг ўз тушунчаси ва тафаккур йўналиши бор эди. Уларга ўзига хос муомала қилинмаса бўлмас эди.\nШунинг учун ҳам имом Бухорий келтирган ривоятда ҳазрати Али розияллоҳу анҳу «Одамлар билан ўзлари билган нарса ила гаплашинглар. Улар инкор қилган нарсани тарк қилинглар. Аллоҳ ва Унинг расулини ёлғончига чиқарилишини истайсизларми?!» деган эдилар.\nАли ибн Абу Толиб каррамаллоҳу важҳаҳу уларнинг йиғинига Абдуллоҳ ибн Аббос розияллоҳу анҳуни гаплашиб кўриш ва насиҳат қилиш учун юбордилар. Аммо бу иш ҳеч қандай фойида бермади. Шунда уларнинг ҳузурига ҳазрати Али ибн Абу Толиб розияллоҳу анҳунинг ўзлари бориб:\n«Бизга айтчи, қон ишида одамларни ҳакам қилиш адолатдан бўладими?!» дейишди.\n«Нима учун ораларингизда маълум вақт белгиладинг бўлмаса?» дейишди.\n«Билмаган билиб олиши, билган пишитиб олиши учун. Шояд Аллоҳ ушбу келишув сабабидан бу умматнинг ишини ислоҳ қилса», дедилар.\n«Шаҳрингизга киринг, Аллоҳнинг раҳми ила!» дедилар. Уларнинг ҳаммаси шаҳарга кирдилар.\nАли ибн Абу Толиб каррамаллоҳу важҳаҳу Абу Мусо ал-Ашъарий розияллоҳу анҳу ва бир қисм одамларни ҳакамлик иши бўйича Давматул Жандалга юборганларида кейин харворижларнинг қиёмати қоим бўлди. Аслида хавориж сўзи «хуруж» қарши чиқишдан олинган бўлиб улар ҳазрати Али ибн Абу Толиб розияллоҳу анҳуга қарши чиққанлари учун шу ном билан аталган эдилар. Энди эса уларнинг фикрий хуружлари яна ҳам зиёда бўлди. Улар ҳазрати Али ибн Абу Толиб розияллоҳу анҳу ҳакамлик ишини қабул қилганлари учун кофир бўлди деб фатво чиқаришди. Ҳолбуки, улар у кишининг энг ашаддий тарафдорлари эдилар.\nАли ибн Абу Толиб каррамаллоҳу важҳаҳу улар билан турли йўлларни ишга солиб гаплашиб кўрдилар, насиҳат қилдилар аммо фойдаси бўлмади. Охири уларни йўлга солишдан умидларини узганларида:\n«Агар бизга қарши хуруж қилмасингиз, сизларни масжидларимиздан ман қилмаймиз. Модомики қўлларингиз биз билан экан, сизларни ўлжадан маҳрум қилмаймиз. Бизга қарши уруш қилмагунингизча биз сизга қарши уруш қилмаймиз», дедилар.\nБу ҳазрати Али ибн Абу Толиб розияллоҳу анҳунинг бағри кенгликларидан эди. У киши ўзларини кофир деб турган қавмга шу илтифотларни қилаётган эдилар.\nСўнгра ҳакамлик ишларида хиёнат бўлганини эълон қилиб, катта аскар билан Шом томон юрдилар. Аммо у киши йўлда кетаётганларида орқада хунук ва ўта ташвишли хабар келди. Хаворижлар пайтни ғанимат билиб ер юзида катта фасод қилган эдилар. Улар мусулмонларнинг бегуноҳ қонини тўкиб, йўлтўсарлик қилиб, Аллоҳ ҳаром қилган нарсаларни ўзларига ҳалол ҳисобалашган эдилар. Улар ўлдирган кишилар ичида Расулуллоҳ соллаллоҳу алайҳи васалламнинг саҳобалари Абдуллоҳ ибн Хаббоб розияллоҳу анҳу ва у кишининг ҳомиладор аёллари ҳам бор эди.\nХаворижлар гуруҳ-гуруҳ бўлиб шаҳар қишлоқларга чиқиб ўзларининг тескари ташвиқотларини олиб боришни бошаган эдилар. Улар дуч келган одамни тўхтатиб:\nАли ҳакамликни қабул қилиб гуноҳор бўлмадими?\nУ ўз гуноҳига иқрор бўлиб тавба қилмагунича, унинг байъати ва итоатидан холи эмасмизми?» деб сўрашар эди.\nКим, ҳа, деб жавоб берса уни қўйиб юборишар. Ким, йўқ, деб жавоб берса, уни ўлдиришар эди.\nХавориж аслида аввал ҳам айтилганидек, «хуруж қилувчи» - мусулмонлар бошлиғига ва жамоасига қарши чиқувчи деганидир. Уларнинг тарихини яхшилаб ўрганилган. Аслида хаворижлар таълим тарбия кўрмаган, аммо диндорликнинг чўққисига чиққанлик даъвосини қилувчи шахслар бўлади. Уларнинг илми бўлмагани учун ўзининг камчилигини озгина билган нарсасини маҳкаб тутиб ҳаддан ошиш ва бошқаларни нуқсонда айблаш ила ҳаспўшлашга ўтадилар. Али ибн Абу Толиб каррамаллоҳу важҳаҳу даврларида бош кўтарган биринчи хаворижлар асосан саҳролик тарбиясиз дайдилар ва қалби қасоватли аъробийлардан иборат эди. Уларда одоб-ахлоқ, ҳилм ва босиқлик каби нарслардан асорат ҳам йўқ эди. Илмлари бўлмагани учун кўпроқ ўзларига ёқиб қолган нарсага маҳкам ёпишишга ўтар эдилар. Худди ана ўша омиллар хаворижларни ҳазрати Али ибн Абу Толиб розияллоҳу анҳу энг ашаддий тарафдорлигидан энг ашаддий душманларига айлантирган эди.\nИслом ақийда бобида ҳам, ибодат бобида ҳам, ўзини тутиш бобида ҳам ва бошқа бобларда ҳам мўътадилликка асосланган. Бундоқ мўътадилликнинг чегарасини билиш учун эса асосли илмий мезон керак. Ана ўша асосли мезонга эга бўлиш учун эса Исломий илмланинг барчасини асл масдарлардан, етук ва тақводор уламолардан тўлиқ ўрганиш керак. Бу нарсаларга одоб-ахлоқ, ҳилм ва босилик ва ҳамда ҳар бир нарсани ўз ўрнида тўғри баҳолай билиш омиллари қўшилгандагина ўнг ёки сўлга бурилиб ҳалокат жари ёқасига келиб қолиш хавфини олди олинган бўлади.\nХаворижларнинг дастлабки вакиллари асосан саҳровий араблар бўлиб илм – маърифатдан йироқ кишилар эди. Улар саҳобалар шуҳратига ҳасад билан қарашар ва уларнинг обрўсига шерик бўлишни истар эдилар. Кейинчалик уларга бошқа миллатлардан ўзларига ўхшаганлар қўшилди уларнинг мазҳаби илмий асосда бўлмаса ҳам бир неча ақийдавий масалаларни ўз ичига олган.\nЗотан уларнинг мазҳаби таҳким Али розияллоҳу анҳуни, икки ҳакамни ва таҳкимга рози бўлганларни кофир бўлди деган гапларидан бошланган. Баъзи хаворижлар ўзларидан бошқани мўмин эмас дейишгача бориб етган.\nУларнинг мазҳаби худди шу «хуруж» сўзини ўзига исм қилиб олган. Аввалги хаворижлар таҳким масаласига норози бўлиб ҳазрати Али розияллоҳу анҳуга қарши хуруж қилганлар. Хуруж хавориж маҳазбининг асли ҳисобланади.\nНофеъ ибн Азрақга эргашганлар. У хаворижлардан бошқа ҳамма кофир, бошқа мусулмонларнинг даъватига жавоб берилмайди, сўйишларини еб бўлмайди, қиз бериб, қиз олиб бўлмайди, ораларида мерос бўлмайди каби фатволарни чиқарган эди.\nНаждат ибн Омирга эргашганлар. У дин фақат икки нарса – Аллоҳнинг маърифати ва расулнинг маърифатидан иборатдир, дер эди. Яна кимнинг ижтиҳоди уни ҳаромни ҳалол санашга ва ҳалолни ҳаром санашга етакласа у узрлидир, дерди.\nАбдуллоҳ ибн Абозга эргашганлар. Бу фирқа хаворижлар ичидаги энг ёвош ва муросачи ҳисобланади. Бу фирқага кўра хорижий бошқа мусулмонлар билан оила қурса ва мерос олса бўлади. Абозийлар ҳозир ҳам араб мағрибида яшаб келмоқдалар.\nЗиёд ибн ал-Асфарга эргашганлар. Бу фирқа ҳам худди Азориқага ўхшайди.\nХаворижлар бадавий бўлганлари учун улар илмий асосдаги асарлар қолдирмаганлар. Асосан шеър, хутба ва ҳикоялар қолган.\nХаворижларнинг чиқиш ҳақида Расулуллоҳ соллаллоҳу алайҳи васаллам олдиндан ўз ҳадиси шарифларидан бирида хабар айтиб қўйган эдилар.\nУ ҳадиси шарифни имом Муслим ва имом Абу Довудлар ҳазрати Али ибн Абу Толиб розияллоҳу анҳудан ривоят қиладилар. Унда Пайғамбар соллаллоҳу алайҳи васаллам қуйидагиларни айтадилар: «Менинг умматимдан Қуръон ўқийдиган бир қавм чиқадир. Сизнинг Қироатингиз уларнинг қироати олдида ҳеч нарса эмас. Намозингиз ҳам уларнинг намози олдида ҳеч нарса эмас. Рўзангиз ҳам уларнинг рўзаси олдида ҳеч нарса эмас. Улар Исломдан ўқ камондан тескари чиққандек чиқурлар. Ўзларича буни ўз фойдаларига ҳисоблайдилар. Ҳолбуки, у уларнинг зараригадир. Агар уларга мусийбат етказадиган лашкарлар ўзларига набийлари тили ила ҳукм қилинган нарсани билсалар, амалдан тўхтаб қолурлар. Ўша нарсанинг белгиси, уларнинг ичида бир одам бўлур. Унинг билагида чиғаноғи йўқ бўлур. Унинг билагининг учида сийнанинг тугмачасига ўхшаш тугмача бўлур. Унинг устида оқ туклар бўлур», деган эдилар.\nХаворижлар билан бўлган жанг тамом бўлиши ила ҳазрати Али ибн Абу Толиб розияллоҳу анҳу ўз одамларига мазкур сифатга эга одамни ахтаришни топширдилар. Улар уни топа олмадилар. Али ибн Абу Толиб каррамаллоҳу важҳаҳунинг ўзлари унинг топилмаётганидан маҳзун бўлиб турдилар ва ахтара бошладилар. Охири ўликлар уюлиб ётган жойга бориб бирма-бир қаратдилар. Ўша ердан жасади чиқди. Шунда ҳазрати Али ибн Абу Толиб розияллоҳу анҳу:\n«Аллоҳу Акбар! Мен Муҳаммад соллаллоҳу алайҳи васалламга нисбатан ёлғончи бўлмадим! Ана у! Қўли қисқа! Унда суяги йўқ! Учида аёл киши сийнаси тугмачасига ўхшаш нарса бор! Унинг устида бешта, еттита туки ҳам бор!» дедилар.\nШийъа сўзи луғатда, «тарафкаш» маъносини англатади. Ислом оламида эса, ҳазрати Алига тарафкашлик оқибатида кўпчилик мусулмонлардан ажраб, алоҳида йўл тутган тоифага айтилади. Аслида, шийъа мазҳабининг келиб чиқишига сиёсий ихтилофлар сабаб бўлган. Учинчи халифа, ҳазрати Усмон розияллоҳу анҳунинг вафотларидан сўнг келиб чиққан қарама-қаршиликларнинг бир тарафида ҳазрати Али ибн Аби Толиб каррамаллоҳу важҳаҳу бўлдилар. У кишига тарафдор бўлганлар кейинчалик шийъа мазҳабини келтириб чиқардилар. Ҳазрати Алининг ўзлари ҳам бу гаплардан бехабар ўтганлар. Хулоса шуки, шийъачилик аввалдан ўйлаб, режалаштириб тузилган ҳаракат ёки мазҳаб эмас, балки, сиёсий тарафкашлик оқибатида мухолиф тарафга зид ўлароқ аста-секин шаклланган бир мазҳабдир.\nТарихчилардан баъзилари бу мазҳабнинг бошланиш даври саҳобалар ўртасида содир бўлган машҳур «Сиффийин» урушига тўғри келади, дейдилар. Кейинчалик шийъалар кўплаб фирқаларга бўлиниб кетганлар.\nҲозирги кунда аҳли сунна вал жамоа мазҳабига муқобил саналадиган, энг асосий шийъа мазҳаби, «имомия» ёки «исно ашария» деб номланди. Яъни, улар ўн икки имомга эътиқод қиладилар, шунинг учун мазкур номни олганлар. Имомия мазҳабидаги шийъалар эътиқод қиладиган имомлар қуйидагилар:\n2. Ҳасан ибн Али, розияллоҳу анҳумо\n3. Ҳусайн ибн Али, розияллоҳу анҳумо\n4. Али Зайнул Обидийн ибн Ҳусайн\n5. Муҳаммад ал-Боқир ибн Али Зайнул Обидийн\n6. Жаъфар ас-Содиқ ибн Муҳаммад ал-Боқир\n7. Мусо ал-Козим ибн Жаъфар ас-Содиқ\n8. Али Ризо ибн Мусо ал-Козим\n9. Муҳаммад ал-Жавод ибн Али Ризо\n10. Али ал-Ҳодий ибн Муҳаммад ал-Жавод\n11. Ҳасан ал-Аскарий ибн Али ал-Ҳодий\nШийъаларнинг ўн иккинчи имоми, Муҳаммад ал-Маҳдий тўрт ёки саккиз ёшида Сорраман Раъо деган жойда отасининг ҳовлисида бир ғорга ўхшаш жойга кириб кетгану бир куни қайтиб чиқади, деб эътиқод қиладилар.\nШунингдек, уларнинг ақийдаси бўйича, имомлик, яъни ягона диний раҳбар зарурий бўлиб, у аввалги имомнинг васияти ила кейинги имомга ўтади. Мисол учун, Пайғамбар саллоллоҳу алайҳи васаллам ўзларидан кейин имомликни ҳазрати Алига васият қилганлар, ўз навбатида, ҳазрати Али, имом Ҳасан ва Ҳусайнга ва ҳоказо.\nШийъаларнинг эътиқоди бўйича, имом гуноҳлардан пок, тўлиқ илм соҳиби бўлади. Пайғамбардан фарқи, ваҳий тушмаслигида, холос. Имомлар мўъжиза соҳиби ҳам бўладилар.\nУлар ҳар куни Шом намозидан кейин, Имом Маҳдий кириб кетган, деб эътиқод қилинадиган ғор оғзига бир уловни олиб бориб, то юлдузлар кўрингунча, имомнинг исмини айтиб чақирадилар, сўнгра эртага қайтиб келамиз, деб тарқалишади. Улар, имом чиқса, ер юзини адолатга тўлдиради, шийъаларнинг душманларидан ўч олади, деб эътиқод қиладилар.\nИмомия шийъаларининг энг машҳур ақийдаларидан бири «тақийя»дир. Яъни, бу-инсон ўзини сақлаш учун баъзи ҳийла ва алдовларни ишлатиши мумкин, деган гап. Имомия мазҳабидагилар ҳузурида «тақийя» диннинг аслидан ҳисобланади, ким унга амал қилмаса, намоз ўқимаган билан баробар бўлади. Ким уни тарк қилса, диндан чиқади. Бу гапларига ўзларининг бешинчи имомлари Жаъфар ас-Содиқнинг: «Тақийя менинг ва оталаримнинг дини, кимнинг тақийяси бўлмаса иймони ҳам йўқдир» деган гапини далил қилиб келтирадилар.\nИмомия шийъаларини машҳур қилган сабабларидан бири «мутъа» никоҳдир. Яъни, мазза қилиш учун уйланиш. Бир аёл билан келишиб, ҳаққини бериб, маълум муддат, кун ёки соатга никоҳ қилиб олиш. Улар мутъа никоҳини энг яхши ибодат, қурбат ҳосил қилишнинг афзал йўли, деб эътиқод қиладилар.\nШийъалар кўпчилик саҳобаларни, айниқса уч халифа: Абу Бакр Сиддиқ, Умари Одил ва Усмон Зуннурайниларни лаънатлашади. Уч халифа зулм билан Алидан халифаликни тортиб олишган, деб айблашади. Улар, шунингдек, Ойша онамизни ҳам сўкадилар. Шундан келиб чиқиб, улар ҳазрати Алидан бошқа саҳобалар ривоят қилган ҳадисларни қабул қилмайдилар.\nШийъаларнинг ўзларига хос байрамлари бор. Улардан бири «Ғадийр ҳайити», бу кун зилҳижжа ойининг 18-куни нишонланади ва катта ҳайит, деб номланади. Уларнинг эътиқоди бўйича бу ҳайт, қурбон ва рамазон байрамларидан ҳам улуғ ҳисобланади. Шийъаларнинг айтишларича, худди шу куни Пайғамбар саллоллоҳу алайҳи васаллам ҳазрати Алига халифаликни васият қилган эмишлар.\nШунингдек, улар наврўзни ҳам байрам қиладилар. Бу форсларнинг қадимий байрамидир.\nМуҳаррам ойининг биринчи ўн куни шийъалар учун мотам кунлари ҳисобланади. Улар Имом Ҳасан ва Имом Ҳусайн ва бошқаларга мотам тутадилар. Эътиқодлари бўйича ўша кунлари ким ўзини кўпроқ қийнаса, шунча кўп савоб олади.\nИмомия шийъаларининг аҳли сунна вал жамоа мазҳабига нисбатан энг катта ақийдавий хилофларидан бири, у дунёда мўминлар Аллоҳнинг жамолини кўрмайдилар, деб эътиқод қилишларидир.\nИмомия шийъаларининг хилофлари фақат ақийдавий масалалар билан чекланиб қолмайди. Балки, фиқиҳ масалаларда, яъни шариатга амал қилиш бобида ҳам кўп. Уларнинг фиқҳини жаъфарий фиқҳ ҳам дейилади. Ўзлари ҳам биз жаъфарийлармиз дейишади. Бу бешинчи имомлари Жаъфар ас-Содиққа берилган нисбатдир.\nБаъзи мисоллар келтирадиган бўлсак, шийъалар таҳорат қилганда, оёқларини ювмайдилар. Балки, оёқларига масҳ тортадилар. Шунингдек, Пешин ва Аср ҳамда Шом ва Хуфтон намозларини қўшиб ўқийдилар.\nИмом йўқолганлиги сабабли, имомликка муносиб шахс йўқлигидан жамоат намози ўқимайдилар ва ҳоказо.\nИмомия шийъаларининг асосий маркази Эрондир. Тарихчилар бунинг асл сабаби, Имоми Ҳусайн розияллоҳу анҳуни Эрондан уйланишлари бўлган, дейдилар. Шу қаробат туфайли, сиёсий жанжалларда эронликлар Имоми Ҳусайн тарафини оладилар ва у кишини келиб, ўзларига раҳбарлик қилишга чорлашади. Имом Ҳусайн шу чақириққа биноан келаётиб, Карбалода шаҳид бўлдилар.\nСобиқ Совет Иттифоқини назарда тутадиган бўлсак, Озарбойжон аҳолисининг кўпчилиги шийъадир.\nШунингдек, Шимолий Қафқознинг Озарбойжон чегарасига яқин жойларида яшайдиган аҳоли ҳам шийъалардир. Бизнинг Туркистонда Самарқанд ва Бухорода ота-боболари қадимда Эрондан келиб қолган шийъа мазҳабига мансуб кишилар яшайдилар. Уларнинг маҳаллий аҳоли асли Эрондан бўлганлиги учун эронийлар ҳам деб, атайдилар. Ҳозирги кунда ўзларининг масжидлари бор, баъзи китобларини ҳам чоп этдилар.\nАллоҳ таолони сифатларида махлуққа ўхшатганлар. Улар насороларнинг аксидирлар. Насоролар махлуқни - Ийсо алайҳис саломни-Холиққа ўхшатишган Унга илоҳийлик сифатларини беришган. У зот, алайҳис саломни илоҳ қилиб олишган. Улар мушриклардир.\nҲасан Басрий раҳматуллоҳи алайҳнинг ўлимидан кейин, иккинчи юз йилликнинг бошларида Аҳли сунна ва жамоадан четга чиққанлардир. Уларнинг бошлиқлари Амр ибн Убайд (144 ҳижрий санада вафот этган) ва Восил ибн Ато (131 ҳижрий сана вафот этган)лардир. Улар Аҳли суннадан четга чиқиб ўтирар эдилар. Қатода раҳматуллоҳи алайҳи ва бошқалар уларни: «Анавилар, «мўътазилалар»-четга чиққанлар-деб номлашган. Жамоатдан четга чиққанлари учун шу номни олганлар. Ривоят қилинишига, уларнинг мазҳабининг асосчиси Восил ибн Атодир. Унга Ҳасани Басрийнинг (110 ҳижрий санада вафот этган) шогирди Амр ибн Убайд эргашган.\nМўътазила мазҳаби беш асосга бино қилинган.\nАллоҳ таоло ёмонликни яратмайди ҳам, унга ҳукм ҳам қилмайди. Чунки, агар Аллоҳ ёмонликни яратиб туриб, сўнгра уни қилганларни азобласа жавр-зулм қилган бўлади. Аллоҳ таоло одилдир. Жавр қилмас.\nАллоҳ бир – яккаю ёлғиз. Шунинг учун унинг сифати ҳам бўлиши мумкин эмас. Аллоҳнинг тавҳиди уни кўришни ман қилади. Чунки У кўзга кўринса жисми ва жиҳати бор бўлиб қолади. Қуръон Аллоҳ таолонинг махлуқи бўлмаса, Аллоҳнинг тавҳидига футур етади.\n3. Ваъд ва ваъийд.\nАллоҳ таоло ваъда қилган нарса ҳам, қўрқитган нарса ҳам бўлиши шарт. Яхшилик қилганга мукофот, ёмонлик қилган жазо берилиши лозим. Шунинг учун гуноҳи кабира қилган одамни Аллоҳ таоло мағфират қилмайди.\n4. Икки манзила ўртасидаги манзила.\nГуноҳи кабира қилган одам иймон мнзиласи билан куфр манзиласи ўртасидаги манзилада бўлади.\n5. Амри маъруф ва наҳйи мункар.\nҲар бир мўмин амри маъруф – наҳйи мункар қилиши вожиб.\nҲорун ар-Рашид замонида Абул Ҳузайл (235 ҳижрий санада вафот этган) уларнинг мазҳабини баён қилувчи иккита китоб тасниф қилди. У бу мазҳабни беш асосга, Адл, Тавҳид, ваъда қилиб қўрқитилган нарсанинг бўлиши ва икки манзила ўртасидаги манзила, амри маъруф ва наҳйи мункарлардан иборат асосларга бино қилди. Улар ҳақ билан ботилни аралаштириб юбордилар. Бидъатнинг шаъни ўзи шундоқ, ҳақ ва ботилни ўз ичига олади.\nШундоқ қилиб, улар ўз асосларининг ҳар бири билан бир бидъатини пардалаштирдилар:\n1. Мўътазилийлар адолат шиори билан қадарни манфий қилишларини пардаламоқчи бўлдилар. Улар: «Аллоҳ таоло ёмонликни яратмайди ҳам, унга ҳукм ҳам қилмайди. Чунки, агар Аллоҳ ёмонликни яратиб туриб, сўнгра уни қилганларни азобласа жавр-зулм қилган бўлади. Аллоҳ таоло одилдир. Жавр қилмас», дедилар.\n2. «Тавҳид» билан Қуръоннинг халқ қилингани ҳақидаги бидъатларини пардалаштирдилар.\n3. «Ваъда қилиб, қўрқитилган нарсанинг бўлиши» ила гуноҳкорларни афв ва мағфират қилиш йўқ, деган бидъатларини пардалаштирдилар.\n4. «Икки манзила ўртасидаги манзила» билан эса, гуноҳи кабира қилганларнинг иймондан чиқиб, куфрга кирмасликлари ҳақидаги бидъатларини пардалаштирдилар.\n5. «Амри маъруф ва наҳйи мункар» ила имомларга қарши, агар улар жавр қилсалар, уруш қилиш жоизлиги ҳақидаги бидъатларини пардалаштирдилар.\nЖаҳм ибн Софвон Самарқандийга эргашганлардир. У сифатларни нафий қилгандир. Жаҳмийлар аслида Аллоҳнинг сифатларини инкор қиладилар. Улар таътийл-сифатларни амалдан қолдириш - ҳақида гап юритадилар. Жаҳм ўз ақидасини 118 ҳижрий санада Холид ибн Абдуллоҳ ал-Қасрий томонидан Воситда ўлдирилган ал-Жаъд ибн Дирҳамдан олган.\nХолид ибн Абдуллоҳ Қурбон ҳайити куни одамларга хутба қилиб: «Эй одамлар, қурбонлик қилинглар. Аллоҳ қурбонлигингизни қабул қилсин. Мен ал-Жаъд ибн Дирҳамни қурбонлик қиламан. У, Аллоҳ Иброҳимни халийл қилиб олмаган, Мусога гапирмаган, деб даъво қилмоқда. Аллоҳ ал-Жаъд айтаётган нарсадан олийдир», деди. Сўнг тушиб бориб, уни сўйди.\nМазкур мазҳабни «Жабрия» деб ҳам аталади. Улар банданинг қилган ишида ўз ихтиёри йўқ, деб эътиқод қилувчилардир. Уларнинг фикрича банда барча нарсани ўз ихтиёри билан эмас, мажбур бўлиб қилади. Уларнинг бу фикри ҳам аслида юқорида зикр қилинган Жаҳмга оиддир.\nБанда ўз ишларини қилишга қодирдир, уларни яратувчидир, деб эътиқод қилувчилардир. Улар ҳар бир яхшилик ёки ёмонлик Аллоҳнинг тақдир қилиши билан бўлишини инкор қиладилар. Уларнинг наздида банданинг иши Аллоҳнинг қадари, илми ва иродаси билан бўлмайди.\nМўътазила билан Қадария бир нарсадир. Лекин, Аҳли сунна ва жамоадан четга чиққанлари учун Мўътазила, қадарни инкор қилиб, банда ўз ишини ўзи халқ қилади, деганлари учун Қадария, дейилади.\n«Муржиа» сўзининг луғавий маъноси «умид қилдирувчи» ва «ортга сурувчи» деган икки хил ифодадан иборатдир.\nБу тоифага мансуб кишилар мусулмоннинг қанча гуноҳи бўлса ҳам Аллоҳ кечиб юборади, деганлари учун шу ном билан «Муржиа» – «умид қилдирувчилар» деб номландилар.\nШунингдек, «гуноҳ қилган мусулмонларнинг ишини ортга сурамиз, Аллоҳ Ўзи билиб муомаласини қилади», дегани учун, «Муржиа» – «ортга сурувчилар» ҳам дейилди.\nЯъни, бу ерда бир лафз билан икки маъно кўзда тутилган.\n«Муржиа»лар ҳам «Қадария»ларга ўхшаб алоҳида имомлари, эргашувчилари, тузумлари ва фикрий мактаблари билан ажраб чиққан эмаслар. Балки, ким юқорида зикр қилинган «иржо» фикрига қўшилса ўшани муржиа дейилаверган. Бу фикр ва эътиқоднинг келиб чиқиши мусулмонлар ўртасидаги сиёсий ихтилофлар натижаси ўлароқ келиб чиққан фикрий-ақидавий ихтилофлар тарихига бориб тақалади.\nМаълумки, ҳазрати Али билан Муовия розияллоҳу анҳумолар ўртасидаги сиёсий ихтилоф оқибатида «Хавориж» мазҳаби юзага чиқди. Улар биринчи бўлиб мусулмонларни амали туфайли кофирга чиқаришга ўтдилар. Гуноҳи кабира (улкан гуноҳ) қилган мўмин ким?» деган масалада қаттиқ ва давомли тортишувлар бўлди. Хаворижлар ҳеч иккиланмай: «гуноҳи кабира қилган мўмин, кофир бўлади, дўзахда абадий қолади» дедилар.\nМўътазилийлар, «Иймон билан куфр орасидаги оралик манзилда қолади, У мўмин ҳам эмас, кофир ҳам эмас», дедилар.\nҲасан ал-Басрий, Саъид ибн Жубайр каби кишилар, гуноҳи кабира қилган мўмин мунофиқ бўлади, дедилар.\nАҳли сунна ва жамоа эса «гуноҳи кабира қилган мўмин осий бўлади, гуноҳига яраша дўзах азобини тортиб, кейин қайтиб чиқади», дедилар.\nАммо ихтилоф кучайиб, мўминларни кофирга чиқариш авж олаверди. Ҳар кимнинг ўз фикрига таассубли бўлиши ҳам кучайиб бораверди. Тарафкашлик бор жойда, ҳаддан ошиш бўлиши ҳаммага маълум. Хаворижларнинг мўмин одамни сал нарсага кофирга чиқараверишларига қарши бўлган тарафлар ичида ҳам ҳаддан ошувчилар чиқди. Улар хаворижлар нима деса, шуни ёлғонга чиқаришга киришиб кетдилар. Улар аввалига гуноҳкор мўмин осий бўлади, деган фикрга қўшилган эдилар.\nИхтилофлар кучайгач, гуноҳкор мўминнинг иши ортга сурилади, нима қилишни Аллоҳнинг ўзи билади, аммо кечиб юбориши устун, дедилар. Таассублари янада кучайгач, иймон–тил билан айтиб, дил билан тасдиқлашдир, амалнинг иймонга дахли йўқ, дейишди. Шунинг учун гуноҳ амал қилган одам мўминликдан чиқмайди, дейишди.\nБориб-бориб, амал куфр билан фойда бермаганидек, иймон билан ҳам зарар бермайди, дедилар. Яъни, кофир одамнинг қилган яхши амали кофирлиги туфайли унга фойда бермаганидек, мўмин одамнинг қилган гуноҳи иймони борлиги туфайли унга зарар бермайди, дедилар. Бу–тили билан иймон калимасини айтиб қўйиб, дили билан тасдиқ қилиб, хоҳлаган гуноҳни қилавериш мумкин, заррача зарар бўлмайди, тўппа-тўғри жаннатга бораверади, дегани эди. Ва ниҳоят, иймон дил тасдиғидир, агар тилида куфр сўзларини айтса ҳам бўлаверади, дейишгача боришди.\nКўриниб турибдики, «жаҳл келганда ақл кетар» қабилида иш бўлган. Асосан, қуруқ жанжал, даҳанаки жанг, тарафкашлик шу оқибатга олиб келган. Аммо, «иржо» яъни, муржиаларнинг фикри доимо мусулмонларнинг қаҳрига учраган. Шунинг учун ҳам бу фикр намояндалари ўзларини кўпчиликка танита олмаганлар.\nБунинг ўрнига Имом Абу Ҳанифа, Имом Абу Юсуф ва Муҳаммадларга ўхшаш улуғ кишиларни муржиалар, деб гап тарқатишга ўтганлар. Аслида эса, бу улуғ зотлар иржо фикрига мутлақо қарши бўлишган. Хаворижлар уларни «муржиа» деб атаганлар.\nБу улуғ зотлар Аҳли сунна ва жамоанинг имомлари бўлганганлар, ҳам хаворижларга, ҳам марижиъаларга қарши бўлганлар.\nТарихий ва мазҳабчилик манбаъларига назар соладиган бўлсак, муржиаликнинг фикр сифатидаги васфларини кўп кўрамиз. Аммо ҳаракат сифатида, татбиқ қилинган нарса сифатида унинг бирор нарсасини кўрмаймиз. Уларнинг бошлиқлари, кўзга кўринган арбоблари ким эканини ҳам кўрмаймиз.\nШунингдек, муржиа фикрини татбиқ қилиб яшаган бирор гуруҳни ҳам билмаймиз. Муржиалик фикрини олға сурган кишиларнинг ўзлари гуноҳ ишларни қилиб, савоб ишларни тарк этганлари тўғрисидаги хабарларни ҳам учратмаймиз.


“Коррупция, порахўрлик барҳам топмаяпти. Бухоро 10 йил орқада қолган” – Шавкат Мирзиёев - EFFECT.UZ\n“Коррупция, порахўрлик барҳам топмаяпти. Бухоро 10 йил орқада қолган” – Шавкат Мирзиёев\n. 17:37 | 22.01.2021\nПрезидент Шавкат Мирзиёев Халқ депутатлари Бухоро вилояти кенгашининг навбатдан ташқари сессиясида ҳудудни ижтимоий-иқтисодий ривожлантириш вазифалари бўйича маъруза қилди.\n“Бухоронинг бугунги ривожи маъқулми, деган саволга менинг жавобим: йўқ. Бошқа вилоятлардаги ривожланишдан 10 йил орқада қоляпти. Коррупция, порахўрлик барҳам топмаяпти. Ялпи ҳудудий маҳсулотда қишлоқ хўжалиги улуши 50 фоиз экани эски замондан нишон. Саноат, хизмат кўрсатиш, тадбиркорлик бўйича вилоятнинг имкониятлари жуда кенг. Туман ҳокимлари, сектор раҳбарларининг дунёқараши ўзгариши керак”, деди Шавкат Мирзиёев.\n“Энди жамиятимизда бошқача йўналиш бўлади – маҳалла катта кучга айланади. Агар маҳалла раиси билимли, фидойи бўлса, кайфият ҳам, иқтисодиёт ҳам ўзгаради”, деди давлат раҳбари.\nШу мақсадда вилоятга ишчи гуруҳ юборилган, шаҳар ва туманларга вазирлик, идора ва тижорат банклари раҳбарлари бириктирилди. Мавжуд 544 та маҳалланинг ҳар бири ўрганилиб, 333 таси “қониқарли”, 182 таси “ўрта” ва 29 таси “паст” ривожланиш тоифаларига ажратилди. Аҳолига даромад манбаи яратиш захиралари аниқланган.\nДавлат раҳбари ишсизлик муаммосига алоҳида тўхталди. Янги иш ўринлари очиш ва ўз-ўзини банд қилувчиларга шароит яратиш бўйича кўрсатмалар берилди. Оилавий тадбиркорлик, ёшлар бизнес лойиҳаларига 390 миллиард сўм имтиёзли кредитлар ажратилиши белгиланди. Ҳар бир туманда биттадан касб-ҳунар мактаби танлаб олиниб, унинг базасида мономарказлар ташкил этилади, маҳаллабай ўрганиш натижаси ўлароқ ишсизлар, ёшлар ва аёллар талаб юқори касбларга ўргатилади.\nХизмат кўрсатиш соҳаси салоҳиятини тўлиқ ишга солиш, жумаладан, зиёрат туризмини янада ривожлантириш зарурлиги таъкидланди. Жумладан, қадимий “Ғиждувон қўрғони”ни қайта тиклаб, очиқ осмон остидаги музей барпо этиш, Вобкент туманида “Ширин” қишлоғини этнотуризм масканига айлантириш, Пешку туманининг Афшона қишлоғида “Ибн Сино замонаси” мажмуасини ташкил этиш бўйича топшириқлар берилди. Бухоро зардўзлиги ва заргарлиги халқаро фестивалини ўтказиш ташаббуси илгари сурилди.\nДавлат раҳбари ёшлар масалаларига алоҳида тўхталди.\n“Ёшларда жуда кўп ғоя, интилиш бор. Уларга шароит яратиб, елкадош бўлсак, улар жуда катта куч, қудрат, имконият ва келажак эгаси бўлади”, дея таъкидлади Шавкат Мирзиёев.\nЎзбекистонда 550 мингдан ортиқ истеъмолчи электрсиз қолди\nФото: Президент Неъмат ота Хотамов хонадонига борди


Нодир Тўрақулов ҳаётини барбод қилган 14 оиланинг қаро қисмати « Ўзбекистон Халқ Ҳаракати\n13 July 2019 - 8:48\nСИЗ БУНАҚА ИҚРОРЛИКНИ ҲАЛИ ҲЕЧАМ ЭШИТМАГАНСИЗ!\nМХХ полковниги Нодир Тoрақулов Ўзбекистонга Тожикистондан кўчиб келган фуқароларни “жосус” тамғаси билан қаматишга нега бунчалар “бошқоронғу” бўлган?!\nМХХ СОБИҚ ПОЛКОВНИГИ НОДИР ТЎРАҚУЛОВНИНГ “КИЧИК КОРХОНАСИ”ДА ИШЛАБ ЧИҚИЛГАН “ЖОСУС”ЛАРНИНГ ҚЎРГУЛИКЛАРИ ЁХУД НОДИРИ ХУДО ҲАЁТИНИ БАРБОД ҚИЛГАН 14 ОИЛАНИНГ ҚАРО ҚИСМАТИ…\nСУРХОНДАРЁ ВИЛОЯТИ, ТЕРМИЗ ТУМАНИ, “ҚОРАХОН” МФЙДА ЯШОВЧИ АЛЛАНОВ БАХТИЁР ТАЖИЕВИЧ НОМИДАН\nМоб. тел: +99897…\nМен, Алланов Бахтиёр Тажиевич, 1967 йил 26 январь куни Тожикистон Республикаси Колхозобод тумани, Нури-Вахш “қишлоқ совети”да туғилганман. Миллатим ўзбек, маълумотим олий, Душанбе Далват Педагогика Институтини тамомлаганман. Оилалиман. Турмуш ўртоғим Алланова Ўғилой 1970 йилда Тожикистон Республикаси Колхозобод тумани Нури-Вахш “қишлоқ совети”да туғилган. Маълмуоти олий. Душанбе Давлат Педагогика Институтини тамомлаган. 1990 йилда Тожикистон Республикасида оила қурганмиз. 3 нафар қизим бор.\nМаълумки, 1992 йилда Тожикистон Республикасида фуқаролар уриши бўлиб ўтди. Бунинг ортидан мен оилам билан 1994 йилда Ўзбекистон Республикаси Сурхондарё вилояти, Термиз туманига, юқорида кўрсатилган манзилга кўчиб келдик. Сабаби Ўзбекистон менга ота юрт ҳисобланади. Чунки менинг 1927 йилда туғилган раҳматли отам Алланов Тожи бобо ва 1934 йилда туғилган онам Алланова Тошжамол момолар асли Ўзбекистонлик бўлиб, Термиз туманида туғилган. Ота-онам етимликда ўсишган бўлиб, 1937 йиллардаги Сталин репрессияси даврларида Тожикистон ҳудудига бориб, ўтроқ бўлиб қолишган. Бизни ота юртимиз меҳри тортиб, йиллар ўтгач, ўз Ватанимизга қайтиб келганмиз.\nМен турмуш ўртоғим билан Сурхондарёга кўчиб келганимиздан кейин 3 нафар қизимиз дунёга келди, фарзандларимиз Ўзбекистонда туғилди.\nБиз 1994 йилдан то 2013 йилга қадар юқорида кўрсатилган манзилда тинч-тотув яшаб келаётган эдик. Мен “Ангор ЭФДЖ” корхонасида дамас машинамда йўловчи ташиш билан шуғулланардим, турмуш ўртоғим уй бекаси сифатида болалар тарбияси билан машғул эди.\n2013 йилнинг 17 май кунидан бошлаб, нима учунлигига ҳалигача ақлим етмайди, (Энди-энди мушоҳада қилиб кўрганимдан сўнг, менинг тахминамча, Тожикистондан кўчиб келганлигимиз асл сабаби бўлса керак) Сурхондарё вилоят МХХ ходими Нодир Тўрақулов бошчилигидаги тўдалар менга ва менинг оиламга мисли кўрилмаган заҳматлар етказишди ва менга нисбатан чидаб бўлмас жисмоний ва руҳий қийноқлар қўллаб, мендан ўз божам Эрданов Абдуғани акага ва хотинимнинг опасини ўғли Эрдонов Бегалига, Қурбонова Гулчеҳраларга нисбатан ёлғон гувоҳлик кўрсатмаларини олишди.\nШу ўринда Эрданов Абдуғани ва Эрданов Бегалининг ўтмиши ва ҳаёти ҳақида ҳам икки оғиз айтиб ўштишим жоиз деб ўйлайман: Гап шундаки, 1937 йилларда – Сталин репрессияси даврларида Сурхондарёдан Ўтан полвон ва Эшим полвон исмли ака-укалар Тожикистон сарҳадларига ўтиб кетишади ва ўша ерларда истиқомта қилиб қолишади.\nНодир Тўрақулов ва унинг гумашталари томонидан “Тожикистон фойдасига жосуслик қилди” деган уйдирма айбловлар билан узоқ муддатларга қамалиб кетган 10 нафрага яқин фуқароларнинг бари бир-бирларига бегона эмас, ва ҳатто Тожикистондан Сурхондарёга кўчиб келишган бўлса-да, Ўзбекистон уларга ёт эмас. Сохта “жосуслик”да айбланган бу оға-инилар 1937 йилларда Ўзбекистондан Тожикистонга кўчиб кетишга мажбур бўлган Эшим полвон ва Ўтан полвонларнинг авлодлари бўлишади, аслида.\nХусусан, божам Абдуғани ака Ўтан полвоннинг ўғли бўлса, Эрданов Бегали Ўтан полвоннинг набираси бўлади.\nБир сўз билан айтганда Эшим полвон ва Ўтан полвонлар – яъни ака-укалар бир-бирларига қуда-анда бўлиб кетишган.\nВоқеа аслида мана шундай бўлган эди: 2013 йилнинг 17 май куни тахминан соат 14.00 ларда мени кўчадан ЙПХ ходимлари ушлаб, машинам билан бирга Сурхондарё вилоят Миллий хавфсизлик хизмати биносига олиб боришди. Аммо мени ичкарига киритишмади. Ўша пайтлардаги МХХ идорасидан нотаниш бир ходим чиқди-да ЙПХ ходимига нимадир дея кўрматма берди. Мен уларнинг ўзоро суҳбатларини эшитган эмасман. Шундан сўнг ЙПХ ходими менинг бошқарувимда бўлган Дамас русумли машинамнинг рулига ўтирди ва мени Сурхондарёда халқ тили билан айтганда “Дайдихона” – “Шахси аниқ бўлмаган фуқароларни вақтинча сақлаш реаблитация марказига олиб боришди ва мени қамаб қўйишди. Милиция ходимлари томонидан қўриқланадиган “Дайдихона”да турли хил тутқинлар, хусусан, Афғонистондан ўтиб қолган фуқаролар ҳам кўп эди. Мен нима учун “Дайдихона”га қамалганимнинг сабабидан бехабар эдим. Саволларим жавобсиз қоларди. Мен кўчадан ЙПХ ходимлари томонидан махфий тарзда ўғирлаб келтирилган эдим. Шу сабаб уйимдагилар ҳам бехабар эди. Уйимдагиларга хабар беришларини сўрадим, ҳеч ким қулоқ солишмади. Шу тариқа орадан бир ойлар чамаси муддат ўтиб кетди. Бир ойлар ўтгач, ИИБ ходимлари мени “Дайдихона”нинг тергов хонасига олиб боришди. У ерда мени ўзини таништирмаган фуқаро кийимидаги озғиндан келган, узун бўйли, тепакал, ёши тахминан 40 лардаги бир йигит кутиб турарди. Нотаниш шахс ўзини таништирмасдан мени тергов қилишни бошлаб юборди. Тергов жараёнларида кейинчалик ИИБ ходимларининг терговчига қилган мурожаатларидан унинг исми Зиёдулла эканлиги, МХХ идорасдиан эканлиги аниқ бўлди.\nМХХ ходими Нодир Тўрақулов ва унинг гумашталари мени э йўқ, бе йўқ ўз божам Эрданов Абдуғани акага, Эрданов Бегали ва Қурбонова Гулчеҳраларга қарши қандайдир, менга мавҳум бўлган ёлғон ва уйдирмалардан иборат гувоҳлик кўрсатмалари беришга мажбурлашди.\nГуёки, мендан “Қурбонова Гулчеҳрадан 3 000 (уч минг) АҚШ долларини олиб, Эрданов Абдуғанига олиб бориб бердим” деган мазмунда ёлғон гувоҳлик кўрсатмаси олишга кўп уринишди. Зиёдулла менга “Эрдонов Абдуғанининг Тожикистонда яшайдиган синглиси, яъни менинг янгам Алланова Мавлуда гуё ўша 3 000 АҚШ долларини акасига Гулчеҳра орқали бериб юборган ва мен гуё пулни Гулчеҳрадан олиб Абдуғани акага берганман” деган ёлғон кўрсатма беришимни талаб қилишди. Биргина шу кўрсатманинг ўзи эмас, бундан ташқари Зиёдулланинг ёнида мен танимайдиган иккита эркак шериги ҳам бор эди. Зиёдулла “Мен Эрданов Бегалидан қора селафанга ўралган дискни Қурбонова Гулчеҳрага олиб бориб берганман” деган мазмунда уриб, сўкиб кўрсатма олишга жон-жаҳди билан киришди. Ва 72 кунлик аёвсиз руҳий ва жисмоний қийноқлар кўмагида мақсадларига эришишди. Мен “Ахир бундай бўлмаган-ку, мен Гулчеҳра деган аёлдан Абдуғани акага ҳеч қанақнаги пул олиб бориб бермаганман, Бегалидан ҳам ҳеч қандай диск олиб, Гулчеҳрага элитмаганман, бу нима деганларинг, нега бундай деб ёзиб беришим керак?” дея ҳеч нарсани тушунмай бош тортдим, аввалига, тиш-тирноғим билан қаршилик қилдим. Аммо МХХ ходими Зиёдулла ўзи истаган кўрсатмаларни олиш мақсадида ҳар куни мени аёвсиз тепкилар, калтакларди. Аввалига, бизни “Дайдихона”га бир ой қамаб қўйишди. Орқамдан оила аъзоларимиз сўраб келмайди, бизнинг қаерда эканлигимизни билишмайди. Шу сабаб мен шу бир ой ичида гарчи тергов олиб борилмаган бўлса-да, руҳий тушкунликка тушиб бўлгандим. Тергов бир ойдан кейин бошлангач, Зиёдулла томонидан қўлланилган жисмоний ва руҳий қийноқларга дош бера олмадим. Чунки Зиёдулла мени калтаклаш билан бирга “Агар биз истаган кўрматмани бермасанг, хотинингни Тожикистонга чиқариб юборамиз. 3 та қизингни ўйла. Каттаси коллежда ўқиётган экан-ку. Мабодо сен қамалиб кетсанг ё ўлиб қолсанг, хотинингни Тожикистонга депорт қилиб юборсак, қизларингни аҳволи нима кечади?” деб кўнглимга ваҳима солди. Мен оиламни, фарзандларимни ўйлаб, Зиёдулланинг талабига кўнишга мажбур бўлдим ва 72 кун деганда у истагани каби туҳмат ва уйдирма кўрсатмаларга иложсизлигимдан имзо қўйиб бердим. Бу орада мен соғлиғимдан тамомила айрилиб бўлгандим.\nЯна бир муҳим эътиборли томони шундаки, 72 кунлик тергов қийноқлари давомида МХХ ходими Зиёдулла “Айланма йўллар орқали Тожикистон – Ўзбекистон чегараларини 2-3 маротаба бузиб, Тожикистонга бориб-келдим” деган мазмунда мажбурий тарзда зўравонлик йўли билан мендан ёздириб олди ва “Агар яна бир марта чегарани бузсам, қонуний жавобгарликдан огоҳлантирилдим” деб ҳам ёздириб олди. Бироқ, мен умримда чегарани бузмаганман, Тожикистонга чегарани бузиб, ҳаётимда ноқонуний ўтмаганман.\nЗиёдулла мени “Дайдихона”дан кўйиб юбораётганида “Бу ерда бўлганим ҳақида ва бу ерда бўлган ишлар ҳақида ҳеч кимга чурқ этмайман” деган мазмунда тилхат ёздириб олди ва “Бораверинг, керакли вақтда ўзимиз чақиртирамиз” деди.\nСурхондарёда МХХнинг “Акалар” деган лақаби бўлиб, Нодир ва унинг гумашталаридан барча зир титрарди. Мен ҳам шу қадар ваҳима ва қўрқув ичида қолгандимки, гарчи “Дайдихона”дан чиққан бўлсам-да “стоянка” – “Жарима майдончаси”га ўша, мени ушлаган куни олиб бориб қўйилган “Дамас” русумли машинамни сўраб боришга журъатим етмади. Шу-шу оиламни боқадиган машинамдан ҳам айрилитб қолдим.\nМинг шукурки, муҳтарам президентимиз Шавкат Мирзиёевнинг кўрсатмалари билан Нодир Тўрақуловнинг кирдикорлари фош бўлгачгина, орадан 5 йил ўтгач, 2018 йилнинг тахминан январ ойларида машинамни жарима майдончасидан жарима тўлаб, қайтариб олишга муваффақ бўлдим.\nЭнг даҳшатлиси, Эрданов Абдуғани, Эртанов Бегалилар менинг қийноқ остида берган ёлғон кўрматмаларим ортидан “жосус” айблови билан 17 йил муддатга қамалиб кетишди. Мен қийноқлар остида қарши уйдирма кўрсатма берган Қурбонова Гулчеҳра ҳам “жосус” сифатида қамалиб кетди ва қамоқдан ўлиги қайтиб келди.\nСуд жараёнларидагина Нодир Тўрақулов бошлиқ терговчилар, хусусан Зиёдулла “Абдуғани, Бегали, Гулчеҳралар Тожикистон фойдасига жосуслик қилган” деган айбловларини тасдиқлаш мақсадида мендан руҳий ва жисмоний босимлар остида ёлғон ва уйдирма кўрсатмалар олганлигини англаб етдим.\nМен виждонимни қийноқ азобидан қутқариш учун Эрданов Абдуғани, Эрданов Бегали ва Қурбонова Гулчеҳраларга оид суд жараёнларида ҳақиқатни, ўзимга қўлланилган қийноқлар ва ёлғон кўрсатмалар берганимни тан олиб айта олмасдим. У пайтлар замон-замон Нодирнинг замони эди. Мен кўрсатмамдан судда тонган куним ўзимнинг, хотинимнинг, қизларимнинг бошига не кўргуликлар тушишини яхши билардим. Ва ана шу қўрқув исканжасида судда ҳақиқатни айта олмадим. Судда менга фақат биргина савол берилди: “Ўша 3 минг АҚШ долларини Гулчеҳрадан Абдуғани акага олиб бориб бераётганингизда уларнинг жосуслик билан шуғулланишларидан хабарингиз бормиди?” деб сўралди. Мен “Йўқ, улар ака-сингиллар, балки қарз сўраб олгандир” деб жавоб қилдим. Ва яна судда мендан “Бегалидан олиб Гулчеҳрага элитган дискда нима бор эди?” деб сўрашди. Мен “Бегали менга бу дискда Шерали Жўраевнинг қўшиғи бор деб берган эди” дея жавоб бергандим.\nМен шу аснода бир эмас, уч оиланинг бошига кулфатлар ёғилишида, бир эмас, уч кишининг узоқ муддатларга энг оғир айбловлар билан қамалиб кетишига, қийноқлардан саломатлигини йўқотишларига, ҳатто бир аёл кишининг вафот этишига сабабчи бўлиб қолдим дея сал кам 6 йилдирки ич-этимни еб келаман.\nЎлган ўлиб кетди, қамалган қамалиб қолди. Аммо менинг кўз ўнгимда яшаётган, уларнинг пардек тўзғиб кетган оила аъзоларини, фарзандларини ўз оталари, оналарига туҳматдан ёпиштирилган “Ватан хоини”, “Жосуснинг болалари” деган оғир айбловларни кўтара олмай, қаддилари букилиб, бошлари эгилиб қолганини кунда кўриб, юрагим эзилади, виждоним қийналади.\nХудога минг шукурки, 2016 йилдан муҳтарам президентимиз Шавкат Миромоновичнинг саъи ҳаракталари ва инсонпарварлик кўмаклари билан биз каби Тожикистондан кўчиб келган фуқароларнинг ҳам кўкрагига шамол тегди. Ниҳоят президентимизнинг адолатпарварлиги туфайли Сурхондарё халқига жабру зулм ўтказиб, эзиб, ноҳақ туҳматлар билан қамаб келаётган Нодир Тўрақулов ва унинг МХХдаги гумашталари қўлга олинди. “Акалар”нинг барча жиноятлари фош бўлмоқда. Нодир Тўравқулов ва унинг жиноий тўдасидагиларга нисбатан жиноят иши очилди. Адолат қарор топди. Айни дадма суд жараёнлари давом этмоқда.\nМингдан-минг раҳмат, президентимиз Шавкат Мирзиёевнинг ташаббуслари билан 2018 йилнинг бошида Сурхондарёга Нодир Тўрақулов ва унинг жиноий тўдасидан жабр кўрганлар, ноҳақ туҳматдан қамалиб қолганларнинг арз-додларини эшитиш мақсадида Ўзбекитсон Республикаси Ҳарбий прокуратурасидан бир гуруҳ ходимлар келишди ва жабирдийдаларни бирма-бир эшитишди. Мен ҳам виждон азобидан қутилиш мақсадида Ҳарбий прокуратуранинг ишчи гуруҳидаги ходимларга бориб учрашдим ва улардан бирига бошимдан ўтган барча савдоларни гапириб бердим. Ҳарбий прокуратура ходими мени диққат билан эшитди ва суҳбат орасида “Балки уларнинг жосуслик қилганлигида заррача бўлсаям ҳақиқат бордир? Балки сиз божангизга кўмак қилмоқчидирсиз?” дея маънодар сўроққа тутди. Мен ҳарбий прокуратура ходимига “Ҳеч кимга ён босаётганим йўқ, виждон азобидан қутилиш учун бор ҳақиқатларни гапираяпман” дедим. Шундан сўнг компьютерда менинг шикоят ва арзларимни қоғозга туширган Ҳарбий прокуратура ходими меннинг ўз сўзим билан айтилган шикоят аризамни қўлимга берди, мен ўқиб чиқдим ва имзолаб бердим.\nҲурматли Шавкат Мирзиёевнинг инсонпарварлик сиёсати туфайли Тожикистон билан чегаралар очилди, ноҳақ депорт қилинган оналар болалари, оиласи бағрига қайтди. Энг муҳими, Тўрақуловлардан жабр кўриб, жосус деган сохта, уйдирма оғир айбловлар билан узоқ йилларга қамалиб кетган Эрдонов Абдуғани, Эрданов Бегали, жами 10 га яқин сохта “жосус”лар колонкага чиқарилди.\nВаҳоланки бу авлоднинг ягона гуноҳи Тожикистондан Ўзбекистонга кўчиб келиганлиги эди.\nМен колонкага бориб, божам Эрданов Абдуғани акани кўрдим, қийноқларнинг зўридан тамом бўлиб қолибди. Энди уларни калонкадан уйига қайтариш керак. Аммо негадир Термизга келган Ҳарбий прокуратура ходимларига мен томонимдан берилган ариза юзасидан Эрдановлар ишида силжиш бўлмаяпти. Улар оқланиб, уйига қайтмаяпти.\nБиламиз, ота юртимиз Ўзбекистоннинг бағри кенг, кўпмиллатли мамлакат: Ўзбекистонда руслар, татарлар, қозоқлар, қирғизлар, корейслар, туркманлар, озорбойжонлар, тожиклар каби турли миллат-элат вакиллари асрлар давомида тинч-тотув ҳаёт кечириб келишмоқда.\nБизнинг ота-боболаримиз тақдир тақозоси билан Тожикистонга кўчиб кетишганди. Туз-насиба бўлиб биз ўз ота юртимизга – Ўзбекитсонга қайтиб келгандик.\nТожикистондан Ўзбекитсонга яхши ниятлар билан келган инсон жосус бўлиб қолаверадими?\nТожикистондан Ўзбекистонга келиб ўтроқ бўлиб қолганлар қанча?\nЎзбекитсонда яшаб келаётган барча миллат вакилларини жосусликда айблаш ўрнилими?\nМуҳтарам Ўзбекистон Республикаси Ҳарбий прокурори!\nСохта гувоҳлик кўрсатмасини қийноқлар остида беришга мажбур бўлганлигим ҳақидаги ушбу чин дилдан қилаётган иқрорлигимни инобатга олишингизни ва мени виждон азобидан қутилишимда ёрдам қилишизни, менинг уйдирма кўрсатмаларим туфайли “жосус”га чиқиб қолган Эрданов Абдуғани ва Эрданов Бегалиларга шафқат қилишингизни, уларни ўз оиласи бағрига қайтишида амалий кўмак беришингизни ўтиниб сўрайман.\nДеб ушбу аризани ёзувчи Алланов Бахтиёр Тажиевич\n11 июль, 2019 йил.\nТез кунларда: МХХ СОБИҚ ПОЛКОВНИГИ НОДИР ТЎРАҚУЛОВНИНГ “КИЧИК КОРХОНАСИ”ДА ИШЛАБ ЧИҚИЛГАН “ЖОСУС”ЛАРНИНГ ҚЎРГУЛИКЛАРИ\nНОДИРИ ХУДО ҲАЁТИНИ БАРБОД ҚИЛГАН 14 ОИЛАНИНГ ҚАРО ҚИСМАТИ… сарловҳаси остидаги туркум кўрсатувларимизни кузатиб боринг…


Ҳар куни 15 дақиқа ажратсангиз кифоя | Beka.uz\nҲар куни 15 дақиқа ажратсангиз кифоя\nякшанба, 2015 Сентябр 06 Мухлиса Хакимова\nБиз аёллар доим ёш кўринишни хоҳлаймиз. Маълумотларга қараганда, сув, кўк чой, сутли маҳсулотлар, яшил сабзавотлар, саримсоқ ҳамда шоколад ёшликнинг умрини узайтирар экан. Демак, ёшлигини асраб қолмоқчи бўлган ҳар бир аёлнинг кундалик таомномаси юқоридаги маҳсулотларга бой бўлиши керак. Аммо, ёш кўриниш учун таомноманинг ўзи камлик қилади. Қуйидаги ниқоблар сизга бу борада ёрдам беради. Уларни бажариш учун эса атиги 15 дақиқа кифоя. Тавсияларга амал қилишдан аввал косметолог билан маслаҳатлашинг.\nАжинларга қарши суюқлик\nБир ош қошиқ олма сиркасини 1/2 стакан сабзи суви билан аралаштиринг. Ҳосил бўлган аралашма билан ҳар куни икки маҳал эрталаб ва кечқурун юзингизни артинг. Муолажани қолдирмасдан, мунтазам равишда бажариб борсангиз, тез орада юз терингиз таранглашиб, ажинлар йўқолганига гувоҳ бўласиз.\nИкки ош қошиқ асални бир ош қошиқ сули ёрмаси ва икки чой қошиқ сут билан аралаштиринг. Тайёр ниқобни 15-20 дақиқага юзга суртиб, сўнгра илиқ сув билан ювиб ташланг. Ушбу ниқоб сўлиган терини "янгилаш" ва тетиклаштириш кучига эга. Унутманг: асалга аллергияси борларда юқоридаги ниқоб қатъиян ман этилади!\n100-200 мл ёғли қатиқни олиб, 15-20 дақиқа мобайнида юзингизга бир неча марта суртинг. Кейин юзингизни илиқ сув билан ювиб ташланг. Бундай ниқоб терини таранглаштиришдан ташқари, оқартиришга ва доғлардан халос этишга ёрдам беради.\nБанан ҳам ёрдам беради\nБитта ўрта катталикдаги бананни пўстлоғидан тозалаб, қошиқ ёрдамида эзинг. Бир чой қошиқ озиқлантирувчи крем, бир чой қошиқ зайтун мойи ва ярим чой қошиқ лимон суви билан яхшилаб аралаштиринг. Бу ниқобни ҳам 15-20 дақиқага юзга суртиб, кейин илиқ сув билан ювиб ташланг.\nИкки қошиқдан творог, сабзи суви, зайтун мойи ҳамда сутни (зарурат туғилса, маҳсулотларнинг миқдорини кўпайтириш ёки камайтириш мумкин) бир хил масса ҳосил бўлгунича аралаштиринг. Тайёр бўтқасимон массани қалин қилиб юзга суртинг ва 15 дақиқадан кейин илиқ сув билан ювинг.\nУч-тўрт ош қошиқ сули ёрмаси устидан 0,5 стакан қайноқ сут солиб илишини кутинг. Кейин ҳосил бўлган аралашмани юзга суртиб, 15-20 дақиқадан сўнг ювиб ташланг. Ушбу ниқоб қуруқ ҳамда дағаллашган юз терисини майинлаштиради.


Таниқли блогер яна бир шубҳали инвестор ҳақида бонг урмоқда | Azon.uz - Ахборот-таҳлилий портал\n4088 11:54 04.12.2019\nТелеграм тармоғида “davletovuz” канали жуда машҳур. Мазкур каналда блогер Тошкент шаҳридаги (айтиш керакки навбатдаги) шубҳали лойиҳа ва инвестор ҳақида мақола эълон қилди.\n“Ҳукумат қарори билан пойтахт марказидаги бир бурда ер — Шаҳрисабз, Истиқлол кўчалари ва Амир Темур проспекти туташган 2,5 гектарлик ер туркиялик ҳамда маҳаллий инвесторларга имтиёзли асосда берилмоқда. Ҳозиргача бу ерда стоянка бўлар эди.\nТуркиянинг Taşkent Merkez Park Gayrimenkul Yatirim Anonim Şirketi ва Ўзбекистоннинг UzTur Investment and Development компаниялари мазкур жойда “Tashkent Central Park” кўп тармоқли комплексини қуради. Демак, у ерда инвесторлар 2019—2020 йилларда беш юлдузли меҳмонхона, савдо-кўнгилочар марказ, тижорат банки учун маъмурий бинолар ҳамда бошқа иншоотлар қуриш мажбуриятини олган. Инвесторлар ҳам, пудратчилар ҳам 2022 йилнинг 1 январига қадар (қизиқ, қурилиш 2019—2020 йилларда бажарилиши керак бўлса) асосий солиқ ва божхона тўловларидан озод қилинган.\nTaşkent Merkez Park Gayrimenkul Yatirim Anonim Şirketi (агар интернет сайтларига ишонадиган бўлсак) 2018 йилнинг 12 сентябрида ташкил топган. Компания асосан қурилиш ва кўчмас мулк бозорида ишлашини маълум қилган. 3 ойлик компанияга бунча ишонч қаердан пайдо бўлаяпти?\nP.S.: Инвестор келишига, унинг иш ўринларини яратишга бўлган саъй-ҳаракатларини фақат ва фақат олқишлаш мумкин. Аммо бир-иккита саволлар ҳам йўқ эмас.\nБиринчидан, нега солиқ ва божхона имтиёзлари шу кунларда жамоатчилик муҳокамасида турган ҳамда индивидуал солиқ имтиёзларини истисно этадиган Солиқ кодексига параллел равишда берилаяпти? Давлат бошқарувида бир линиядаги фалсафа йўқми?\nВаҳоланки, Президентнинг 31 майдаги қарори билан солиқ ва божхона имтиёзлари ҳамда преференциялар қонунлар ва Ўзбекистон Республикаси Президенти ҳужжатлари билан берилади.\nВақтинчалик имтиёзлар ҳам Ўзбекистон Республикаси Президенти ҳужжатлари билан 3 йилдан ортиқ бўлмаган муддатга берилади.\nИккинчиси, қурилиш учун танланган жой олтинга тенг. У жойда нимадир қуришга Ўзбекистоннинг исталган миллиардери имтиёзсиз ҳам кўнади. Нега бошқа туманларда, иложи бўлса, шаҳар чеккасида бундай жойлар танлаймайди ва имтиёзли асосда берилмайди? Нега фақат шаҳар марказига ёпишиб қолинмоқда?”\nОрадан бир йил ўтиб Тошкентнинг қоқ маркази транспорт воситалари учун ёпилди.\nБлогерлар инвестиция телеграм Тошкент\n485 10:20 08.08.2020\n1189 13:40 27.06.2020\n1269 14:38 26.06.2020\n2053 09:37 26.06.2020\n904 15:30 03.02.2020


Ўзбекистон «Толибон» ҳукуматини қачон тан олади? - EFFECT.UZ\n. 14:14 | 21.10.2021\nРоссия президентининг Афғонистон бўйича махсус вакили, Россия Ташқи ишлар вазирлигининг Иккинчи Осиё департаменти директори Замир Набиевич Кабулов “Толибон” ҳукумати қачон тан олинишини маълум қилди.\nФОТО: Замир Набиевич Кабулов\n“Бу, албатта бир кун амалга ошади. Ушбу масала афғон делегациясига ҳам батафсил тушунтирилди.\nҚачон-ки улар халқаро ҳамжамиятнинг инклюзив ҳукумат ва инсон ҳуқуқлари борасидаги кутилмаларининг катта қисмини амалга оширишни бошласа“, – деб жавоб берди Кабулов.\nМаълумот ўрнида, Россия президентининг Афғонистон бўйича махсус вакили, Россия Ташқи ишлар вазирлигининг Иккинчи Осиё департаменти директори Замир Набиевич Кабулов Ўзбекистонда туғилган.\nКуни-кеча, Ўзбекистон “Толибон” ҳокимиятини тан олиш шартларини маълум қилди. Бу ҳақда Афғонистон бўйича Москва форматидаги маслаҳатлашувлар йиғилишида иштирок этаётган Ўзбекистон президентининг Афғонистон бўйича махсус вакили Исматулла Иргашев ҳам ушбу масалага тўхталиб ўтганди.\nФОТО: Исматулла Иргашев\n“Нафақат Ўзбекистон делегацияси, балки барча иштирокчи давлатлар учун гуманитар фалокат яқинида турган Афғонистон халқига ёрдам қўлини чўзиш асосий мақсад бўлиб қолади. Устига-устак қиш ҳам яқинлашмоқда”,– дейди Иргашев Sputnik нашрига берган интервьюсида.\nДоҳа шартномасидаги мажбуриятларини бажариши;\nАфғонистон жамиятининг барча сиёсий томонларини ифодаловчи ҳукуматни ташкил этиши;\nИнсон ва аёлларнинг асосий ҳуқуқларини таъминлаши;\nҚўшни давлатларни хатарга қўйиб Афғонистон ҳудудидан террорчилар фойдаланишларига йўл қўймаслиги.\n“Толибон” ҳукуматини тан олиш барча шерик давлатлар томонидан келишилган қадам бўлади, ҳеч ким бошқалардан ажралиб турмайди, лекин ҳозирча тан олиш учун имконият йўқ”, – деди Иргашев.\nЎзЛиДеПдан президентликка номзод Шавкат Мирзиёев Афғонистон ҳақида тўхталиб ўтди.\nФОТО: Шавкат Мирзиёев\n“Ҳеч қачон дунё иқтисодиёти бундай жиддий синовга дуч келмаган. Касаллик туфайли энг кучли давлатлар ҳам қийин вазиятга тушиб қолди. Биз шундай вазиятда ҳам иқтисодиётимизни сақлаб туришга ва ҳатто ўсишга эришдик.\nАлбатта, пандемия талабларидан ҳаммамиз чарчадик. Пандемия даврида кўп давлатлар “эгоист” бўлиб кетди. Буни ҳам тушуниш мумкин, вазият оғир. Мен ҳам биринчи навбатда ўзимизнинг мамлакат тинчлиги, халқим фаровонлигини ўйлашим керак.\nҚўшниларимиз билан муносабатларни кузатиб турибсиз. 5 йиллик қисқа муддатда катта ютуқларга эришганимиз бор гап. Афғон муаммоси бизни жиддий ўйлантиради. Энг катта муаммо – Афғонистон шу қишни эсон-омон, очарчиликка дуч келмай, урушларсиз ўтказиб олиши. Ўйлайманки, ҳукумат тепасига келган янги кучлар ҳам ўз халқини ўйлайди.\nМен ёшлар билан кўп учрашаман ва бир гапни айтаман – ҳар бир дақиқа ғанимат. Олган билимингиз ўтда ёнмайди, сувда чўкмайди. Нажот билимда, муаллимда. Пойтахтимиз Тошкент бу бўйича намуна бўлади деб ишонаман”, – дейди Мирзиёев.\nTeglar:Исматулла Иргашев, Ўзбекистон, Шавкат Мирзиёев\n«Газ келажак авлодга қоладиган бойлик, ҳар хил шартномалар билан сотиб юборавериш керак эмас» – Шавкат Мирзиёев


Халқ депутатлари Наманган вилоят кенгашида “Адолат” СДП гуруҳи иш бошлади | "Адолат" СДП\nХалқ депутатлари Наманган вилоят кенгашида “Адолат” СДП гуруҳи иш бошлади\nОлтинчи чақириқ Халқ депутатлари Наманган вилоят кенгашининг биринчи сессияси бўлиб ўтди. Яқинда ўтказилган умумхалқ сайлови якунларига кўра депутатлик ваколатига эга бўлганлар орасида “Адолат” социал-демократик партияси вакиллари ҳам бор эдилар. Анъанага биноан сессия арафасида улар халқ депутатлари вилоят кенгашида фаолият кўрсатадиган гуруҳни шакллантириб олдилар.\n– Халқ депутатлари вилоят кенгашига ўтказилган сайлов якунларига кўра партиядошларимиздан беш киши депутат бўлиб сайланди. Биз гуруҳ тузишдан аввал уларнинг ҳар бири билан суҳбатлашдик. Олдинроқ партия вилоят Кенгашида маслаҳатлашганимизда Мусохон Апаков номзодига тўхтаган эдик. Бу фикрни депутатларимизга билдирганимда, уларга ҳам маъқул тушди.\nШуни айтиш керакки, Мусохон Пўлатович Апаков вилоят жамоатчиги яхши танийдиган инсон. У айни пайтда “Маҳалла” жамғармаси вилоят бўлимининг раҳбари. Бунгача эса узоқ йиллар ички ишлар органларида хизмат қилиб, нафақага чиққан, истеъфодаги полковник. Яхшигина ташкилотчилик қобилиятига, раҳбарлик салоҳиятига эга, бошқаларни ўз ортидан эргаштира олади.\nМаълумки, биринчи сессияда бошқа масалалар қатори вилоят ҳокимини лавозимига тасдиқлаш масаласи ҳам кўриб чиқилди. Уни муҳокама этишда халқ депутатлари вилоят кенгашидаги партиямиз гуруҳи раҳбари ҳам қатнашди. У ўз сўзида вилоят ҳокимлиги лавозимига номзод қилиб кўрсатилган Хайрулла Бозоров тўғрисида ўринли фикр-мулоҳазалар билдирди. Уни бошқалар ҳам қўллаб-қувватладилар.\n– Мен аввало партиядош депутатларга, шунингдек, “Адолат” СДП вилоят Кенгаши раҳбариятига ўз миннатдорчилигимни билдирмоқчиман, - дейди Мусохон Апаков. – Биринчи навбатда номзодимни халқ депутатлари вилоят кенгашига кўрсатганликлари учун. Депутатлик гуруҳи раҳбарлигига тавсия этилганим бирмунча кутилмаган воқеа бўлди. Лекин ишонч билдирилдими, энди уни оқлаш керак. Партия сайловолди дастурида кўтарилган вазифаларни рўёбга чиқариш йўлида бутун куч-ғайратимни ва билимимни сафарбар этишга тайёрман.\nМ. Апаков биз билан суҳбатда тез орада депутатлик гуруҳининг иш режаси ишлаб чиқилишини маълум қилди. Унда партия вилоят кенгаши ва фаоллар билан узвий ҳамкорликда иш олиб бориш кўзда тутилади. Халқ депутатлари туман кенгашларидаги депутатлик гуруҳларимиз билан яқиндан алоқа ўрнатилади. Бндан ташқари, Олий Мажлис Қонунчилик палатасидаги “Адолат” СДП фракцияси билан ҳам ҳамкорлик қилиш нияти бор.\nКўриниб турибдики, депутатлик гуруҳи кенг миқёсли ҳаракат дастурига эга бўлади. Белгиланадиган режаларни амалга оширишда партиядошларимизга муваффақиятлар тилаймиз.


Ёшларнинг мамлакатимиздаги ижтимоий-сиёсий жараёнларда фаол иштирок этиши долзарб масаладир. Партиямиз ташкилотлари, «Истиқбол» ёшлар қаноти аъзолари бунга алоҳида эътибор қаратиб келяпти.\nЎзбекистон ХДП Тошкент вилоят кенгаши томонидан Темурийлар тарихи давлат музейида ўтказилган «Ёшларнинг ижтимоий-сиёсий ва ҳуқуқий маданиятини шакллантириш масалалари» мавзусидаги илмий-амалий анжуманда шу ҳақда атрофлича фикр юритилди.\nЎзбекистон Республикаси Президенти ҳузуридаги Давлат бошқаруви академияси, Тошкент давлат ислом университети, Тошкент давлат юридик университети, Ўзбекистон Олимпия қўмитаси билан ҳамкорликда ташкил этилган мазкур тадбирда Олий Мажлис Қонунчилик палатаси депутатлари, «Истиқбол» ва «Фаол аёллар» қанотлари етакчилари, бир гуруҳ иқтидорли ва истеъдодли ёшлар, маҳаллий Кенгашлар депутатлари ҳамда тарғиботчилар гуруҳи аъзолари иштирок этди.\n«Ёшларга оид давлат сиёсати тўғрисида»ги қонун мазмун-моҳиятини тушунтириш, ёшларнинг ижтимоий-сиёсий, ҳуқуқий маданиятини юксалтириш, демократик ислоҳотларни янада чуқурлаштириш ва фуқаролик жамиятини ривожлантириш жараёнларида уларнинг фаол иштирокини таъминлаш мақсадида ташкил этилган тадбир самимий мулоқот руҳида, интерфаол усулда ўтказилди.\nҲожиакбар ЧОТБОЕВ, Ўзбекистон ХДП Тошкент вилоят кенгаши сектор мудири:\n— Ҳар биримиз жамият олдидаги бурчимизни чуқур англаб етишимиз зарур. Биз тадбирларимизда имкониятлардан оқилона фойдаланиш йўлларини илм-фан, спорт ва бошқа соҳаларда эътиборли ютуқларни қўлга киритган ёшлар мисолида кўрсатиб беришга ҳаракат қиляпмиз.\nСафимиздаги йигит-қизлар том маънода ёш сиёсатчилар ҳисобланади. Уларнинг ислоҳотлар, қабул қилинаётган қонунлар ва қарорлар мазмун-моҳиятидан яқиндан хабардор бўлиши — муҳим масала. Демак, жойларда депутатлар, жамоат арбоблари, эл-юрт назаридаги кишилар билан учрашувлар ташкил этиш анъанасини янада ривожлантиришимиз керак, деб ўйлайман.\nДониёр САЛИЕВ, XV Паралимпия ўйинлари ғолиби:\n— Бугун юртимизда яратилган шароит ва берилаётган имкониятлардан унумли фойдаланаётган йигит-қизлар нафақат мамлакатимиз, балки жаҳон миқёсида ҳам улкан ютуқларга эришяпти. Бу ҳақда деярли ҳар куни бир хушхабар эшитамиз. Демак, бизга кўрсатилаётган эътибор, ғамхўрлик ўз меваларини беряпти.\nБолалагимдан спорт билан шуғулланаман. Оиламдагиларнинг ҳаммаси спортга қизиқади. Бу йил Бразилияда бўлиб ўтган паралимпия ўйинларида узунликка сакраш ҳамда 400 метрга югуриш бўйича 2 та бронза медалини қўлга киритдим. Юртимизда спортга эътибор кучли. Бошқа соҳаларда ҳам имкониятлар эшиги кенг очиқ. Тенгдошларимга спортнинг аҳамияти, ютуқларим замирида биз ёшларга берилаётган катта имкониятлар ва ғамхўрлик тургани ҳақида гапириб бердим.\nНиғматулла АБДУҚЎЧҚОРОВ, Зангиота тумани, «Истиқбол» ёшлар қаноти фаоли:\n— Туманимизда «Истиқбол» ёшлар қанотининг 150 нафардан ортиқ аъзоси бор. Биз уларни ғайрат ва изланувчанлик билан ўз устида мунтазам ишлашга, янги ғоя ва лойиҳаларни амалга оширишларига кўмаклашишга доим ҳаракат қиламиз. Қанот аъзолари маҳаллий Кенгашлардаги депутатлар билан ҳамкорликда ишлаб тажриба орттиряпти. Ёшларимиз Президент сайлови билан боғлиқ тадбирларда, айниқса, фаол қатнашмоқда.\nОлдимизда масъулиятли вазифалар турибди. Тенгдошларимизнинг турмуш тарзини, қизиқишларини доимий равишда ўрганишимиз, уларнинг фаоллигини оширишга ёрдам берадиган тадбирларни изчил йўлга қўйишимиз зарур...


Қачон бировни кофирга чиқариш жоиз бўлади? » Тавҳид\nҚачон бировни кофирга чиқариш жоиз бўлади?\n772 марта ўқилган\nСавол: Қачон бировни кофирга чиқариш жоиз бўлади? Қачон жоиз бўлмайди? Аллоҳ таолонинг сўзида зикр қилинган куфрнинг тури қандай: «Кимда-ким Аллоҳ нозил қилган дин билан ҳукм қилмас экан, бас улар кофирлардир» (Моида сураси, 44-оят).\nЖавоб: Ёлғиз Аллоҳга ҳамдлар бўлсин, Унинг элчисига салоту саломлар бўлсин, у кишининг оилалари ва саҳобаларига ҳам.\nСизнинг қачон кофирга чиқариш жоиз бўлади, қачон жоиз бўлмайди, деган сўзингизга келсак, сизга тушунарсиз бўлган ҳолатни баён қилиб беришингиз лозим. Шундагина сизга ҳукмни айтамиз. Аммо Аллоҳнинг қуйидаги сўзи: «Кимда-ким Аллоҳ нозил қилган дин билан ҳукм қилмас экан, бас улар кофирлардир» (Моида сураси, 44-оят). Бу оятда келган куфрнинг тури катта куфрдир. Қуртубий тафсирларида айтадилар: «Ибн Аббос розияллоҳу анҳума ва Мужоҳид роҳимаҳуллоҳ айтдилар: Кимда-ким Қуръонни рад қилган ҳолда ва Росулуллоҳ соллаллоҳу алайҳи ва салламнинг сўзларини инкор қилган ҳолда, Аллоҳ нозил қилган дин билан ҳукм қилмас экан, бас у кофирдир» (сўзлари тугади).\nАммо кимки Аллоҳга осий эканлигини эътиқод қилган ҳолда, Аллоҳ нозил қилган диндан бошқаси билан ҳукм қилса, бу кишининг куфри катта (диндан чиқарувчи) куфр бўлмайди. Чунки уни Аллоҳ нозил қилган диндан бошқаси билан ҳукм қилишга пора ёки бошқа бирор нарса олиши сабаб бўлгандир, ёки ҳукм қилинган одамга душманчилиги, ёки яқин танишлиги, ёки дўстлиги ёки шунга ўхшаган сабаблар бўлиши мумкин. Бу ҳолатда у осий-гуноҳкор бўлади, куфрдан кичик бўлган куфрга тушган бўлади, зулмдан кичик бўлган зулмга тушган бўлади, фисқдан кичик бўлган фисққа тушган бўлади.\nТавфиқ Аллоҳдандир. Набийимиз Муҳаммадга, у кишининг аҳлларига ва саҳобаларига Аллоҳнинг салоту саломлари бўлсин.\nИлмий Тадқиқотлар ва Фатво Бериш Доимий Қўмитаси, Фатво № 2/141.\nРаис: Абдулазиз ибн ибн Боз\n/ Фатволар / Манҳаж / Такфир / Қачон бировни кофирга чиқариш жоиз бўлади?


23.09.2016 Чоп этиш учун\nЎзбекистон Республикаси Олий Мажлиси Қонунчилик палатасининг Меҳнат ва ижтимоий масалалар қўмитаси раиси Ё.Умаров, Ўзбекистон Соғлиқни сақлаш вазирлиги Республика аҳоли репродуктив саломатлик маркази директори М.Каттахўжаева ва бошқалар Биринчи Президентимиз Ислом Каримов томонидан илгари сурилган “Она ва бола соғлом бўлса, оила бахтли, оила бахтли бўлса, жамият мустаҳкам бўлади” деган ҳаётбахш ғоя мустақиллик йилларида мамлакатимизда амалга оширилаётган ислоҳотларнинг бош мақсадига айлангани инсон манфаатини таъминлаш, соғлом ва баркамол авлодни камолга етказишда муҳим омил бўлаётганини алоҳида таъкидлади.\nИстиқлол йилларида бу йўналишдаги ислоҳотларни ҳаётга татбиқ этишнинг мустаҳкам ҳуқуқий ва амалий механизми яратилди. Қабул қилинган ўндан зиёд қонун ва юздан кўпроқ меъёрий ҳужжат соҳада муҳим дастуриламал бўлаётир. “Соғлом она ва бола йили” Давлат дастури доирасида бу борадаги ишлар янада кенгаймоқда.\nМамлакатимизда аҳолига жаҳон андозалари даражасида бирламчи тиббий-профилактика, ихтисослашган ва шошилинч тиббий ёрдам кўрсатиш борасида замонавий тизим яратилган. “Соғлом она – соғлом бола” миллий дастури ишлаб чиқилиб, уни амалга ошириш бўйича муҳим чора-тадбирлар ҳаётга татбиқ этилмоқда. Аҳоли орасига янада чуқурроқ кириб бориш, оила, она ва бола манфаатини ҳар томонлама муҳофаза этиш мақсадида тиббий патронаж соҳасига асос солинди ва бу тизим узлуксиз такомиллаштирилмоқда.\nОналик маъруза.doc Хажми: 63 Кб\nСписок тендеров.xls Хажми: 2.4 Кб\nКўришлар сони: 13716


Ҳужжат икки хил усулда: Давлат хизматлари марказларига шахсан бориш йўли билан ёхуд масофадан туриб Ягона интерактив давлат хизматлари портали (ЯИДХП) орқали олинади. Давлат хизмати учун йиғим миқдори – ЭКИҲнинг 10%и (материал эълон қилинган пайтда – 18 430 сўм).\nХизматдан фойдаланиш учун ариза бериш талаб этилади, унда қуйидагилар кўрсатилади:\n► туғилган санаси;\n► жисмоний шахснинг шахсий идентификация рақами (мавжуд бўлганда);\n► яшаш манзили;\n► электрон манзили ва телефон рақами;\n► манзил-маълумотлар бюросининг (ИИВ, вилоятлар ИИБ ва Тошкент шаҳар ИИББ ҳузуридаги манзил-маълумот бюролари) номи.\nДавлат хизмати кўрсатишнинг мажбурий шарти – уни олувчида электрон рақамли имзонинг (ЭРИ) мавжуд бўлиши. Бу билан маълумотлар сир сақланиши таъминланади. Ушбу талаблар Давлат хизматлари марказига ўзи келиб мурожаат этиш ҳолларига ҳам, OneID сервиси орқали ЯИДХПда рўйхатдан ўтишга ҳам татбиқ этилади. Қулайлик яратиш мақсадида Давлат хизматлари маркази жойнинг ўзида 40 дақиқада ЭРИни расмийлаштириши мумкин, бироқ бунинг учун яна ЭКИҲнинг 10%ини тўлаш талаб этилади.\nМаълумотномани расмийлаштириш учун масъул орган – ИИВ, вилоятлар ИИБ ва Тошкент шаҳар ИИББ ҳузуридаги манзил-маълумот бюроларига 1 иш куни берилади. Маълумотнома масъул орган томонидан ЭРИ ёрдамида тасдиқланади, шунингдек ҳужжатнинг QR-коди (матрицали штрих-коди) генерацияланади. Маълумотнома ариза берувчининг электрон почтасига юборилади. Бунда ариза берувчи ўзи келиб мурожаат қилган ҳолдагина Давлат хизматлари маркази ўз муҳрини ва масъул шахс имзосини қўяди.\nМаъмурий регламент кучга кирганига қарамай, давлат хизмати кейинроқ ишга туширилиши мумкин. Ҳужжатда ваколатли органларга тегишли ишни ташкил этиш юзасидан топшириқлар берилган.\nҲужжат Қонун ҳужжатлари маълумотлари миллий базасида (lex.uz) эълон қилинган ва 5.10.2018 йилдан кучга кирди.